Kutambula Bululami bwa Yahuwah Print\nKutambula Bululami bwa Yahuwah\nMumulumbe Wakwe naakali kulaya, Yahushua wakalailila basikwiiya Bakwe kuti “kamuya munyika yoonse mukakambauke mulumbe mubotu kubantu boonse. Kufumbwa uyoosyoma akubbizyigwa uyoofutulwa; pele ooyo uutasyomi uyoosinganyigwa.” (Maako 16:15)\nIno mulumbe nzi ooyo wakeelede kukambaukwa kucilengwa leza cili coonse?\nPaulu, umwi wabasikwiiya Bakwe wakatumwa kuyookambauka mulumbe ooyu, wakalomya kwaamba kuti mulumbe ookwa Yahushua “ninguzu zyokwa Yahuwah zya kufutula kufumbwa uusyoma .” (BaLoma 1:16)\nMbubuti mulumbe ookwa Yahushua mbowaambilizya nguzu zya Yahuwah zyakufutula boonse?\nPaulu uyubununa maseseke aaya kuti: “Nkaambo mu [mulumbe] bululami bwa Yahuwah buliyubunudwe kuzwa kulusyomo kuya kulusyomo; mbweenya mbokulembedwe kuti 'Baluleme bayoopona kwiinda mukusyoma.’ ” (BaLoma 1:17) Aabo basyoma mulumbe ooyu bayoofutulwa. Aabo batasyomi mulumbe mubotu ooyu, bayoosinganyigwa.\nYahushua wakakulwaizya ndiswe tobantu kuti, “Amuyandaule bulelo bwa Yahuwah abululami Bwakwe, mpoonya zyoonse zintu eezi muyooyungizyilwa.” (Mateyo 6:33) Mulumbe mubotu uyubununa nzila yakutambula bululami bwa Yahuwah, mpoonya eelyo notulaa bululami Bwakwe, kunyina ncotunoobulide!\n“Koteelela Ndime webo, webo oozyi bululami, inywe nobantu nomulaa myoyo oomo muli Mulawo Wangu: Mutayoowi kufubaazyigwa aabantu, nokuba kuyoowa matusi aabo.” (Izaya 51:7)\n"Nceeci cizuminano nceyoopangana ambabo aakwiinda mazubaayo, mbwaamba Yahuwah: Ime njoobikka milawo Yangu mumyoyo yabo, akwiilemba mumizeezo yabo . . . Zibi zyabo amicito iitakwe mulawo nsyekiiyibaluki kabili." (BaHebulayo 10:16-17)\nBululami bwa Yahuwah’buyooyubununwa mu Mulawo Wakwe. Aabo banooluleme banoolaa Mulawo Wakwe mumyoyo yabo, aboobo banikweenda mubululami kunembo Lyakwe.\nIno mbubuti mbotukonzya kucita milimo yokwa Yahuwah? Inga twabujana buti bululami Bwakwe?\nKwiinda mukusyoma mu Mwanaakwe.\n"Mpoonya bakati kuli Nguwe, 'Ninzi ncotunga twacita, kutegwa tubeleke milimo yokwa Yahuwah?' Yahushua wakabaingula akubaambila kuti, 'Ooyu ngomulimo ookwa Yahuwah, wakuti inywe musyome muli Yooyo ngwaakatuma.'" (Johane 6:28-29)\nKwiinda mukusyoma nzila ya lufutuko yokwa Yahuwah iiyeeme mu Mwanaakwe, swebo inga twajana nguzu ziyandika kubeleka milimo Yakwe. Mumajwi amwi ooku nkwaamba kuti, iswe tulajana nguzu zya kubamba Mulawo Wakwe.\nHena kuli notunga twabaa bululami kunembo Lyakwe kwiinda mumilimo yesu tobeni?\nPe, nokuba asyoonto pe.\n“Balulami [baluleme] bayoopona kwiinda mulusyomo.” (BaLoma 1:17)\nIkuti twayeeyela kuti milimo yesu ilaa mpindu mukutambula bululami bwa Yahuwah, nkokuti inga twatalika kuyungizya atalaa mulumbe mubotu Wakwe. Alimwi tulicenjezyedwe cakusinizya kuti tatweelede kuyungizya ku jwi Lyakwe.\n“Utayungizyi kumajwi Aakwe, Nkaambo inga Walo wakukalalila, alimwi wajatwa kuti ulimubeji.” (Tusimpi 30:6)\nCoonse ncayanda Yahuwah kuti alonzye bululami Bwakwe muli ndiswe, nkusyoma buyo mumulumbe ookwa Yahushua. Bululami Bwakwe bulikke mbobutupa kubamba Mulawo Wakwe. Kunyina cibeela ncotunga twabikka milimo yamaanza eesu mumulumbe mubotu Wakwe.\n"Pele toonse swebo tuli mbuli cintu citasalali, alimwi bululami bwesu boonse buli mbuli magamba aanunka tombe; toonse tulayuminina mbuli tuvwu, alimwi zibi zyesu, mbuli muwo, zilapepauka (Izaya 64:6)\nNkaambo nzi ba World's Last Chance ncobazuunyene kusumpula Nsabata iitobezya mwezi-azuba aziiyo zijatikizya ciimo cabafwide, cuulu ca myaka azimwi zinjaanji …?\nKubamba akuteelela ziiyo zya Bbaibbele eezi, ncintu ciimvwi mucintu comwe buyo: bululami bwa Yahuwah bukkalilila mukati, oobo bukonzya buyo kujanwa kwiinda mu kusyoma mulumbe walufutuko ookwa Yahushua.\n"Nkaambo Walo wakabamba Nguwe watakazyi cibi kuti atubede cibi mucibaka cesu, kutegwa swebo tukakonzye kubaa bululami bwa Yahuwah kwiinda mbuli Nguwe." (2 Bakolinto 5:21)\nKufumbwa mulumbe uukambauka kuti lufutuko lulajanwa kwiinda mukusanganya zintu zimwi antoomwe alusyomo, ooyo mulumbe walweeno.\nMakani aayinda kubota aakonzya koompololwa mumazuba aakujala musela wa Nyika ngakuti bululami bwa Yahuwah bulaabidwe kakwiina muulo ku muntu woonse KUFUMBWA uusyoma kuti Yahushua, mbuli mbwali Mufutuli wesu, ulakonzya kutupa nguzu zyakubamba Mulawo Wakwe CIINDI COONSE, kuti twalyaaba cakumaninina maumi eesu kuli Nguwe.\nTatubambi Mulawo kutegwa tukafutulwe pe; pele tubamba Mulawo nkaambo twakafutulwa! HalleluYAH!\nEelyo notubamba mulawo ookwa Yahuwah kwiinda muluzyalo Lwakwe lutugwasyilila, tulanganyigwa kuti tuli balulami, nkaambo Mulawo Wakwe ncimbonimboni ca bululami Bwakwe. Ncecaambwa eeci mumulumbe mubotu, aayo nga makani aayinda kubota aapedwe nyika iiyaa kuloba mumazuba aamamanino aanoo.\nTacigambyi kuti Paulu wakamwantauka kumwi kaambilizya kuti:\n"Mebo nsyuusi nsoni a Makani Mabotu aa Yahushua, nkaambo ninguzu zya Yahuwah zyakufutula baabo basyoma boonse, . . . Nkaambo Makani aaya ngaatuyubunwida Yahuwah mbwatondezya bululami. Nzila eeyi njalusyomo kuzwa kumatalikilo kusikila kumamanino. Mbuli mbokulembedwe kuti, “Ooyo uululeme kwiinda mukusyoma uyooba aabuumi.' " (BaLoma 1:16-17)


Kulonga 29 IBBAIB63 - Lino mbuboobu mboelede kubacitila - Bible Search\nKulonga 28 Kulonga 30\nMilimo yakusalazya bapaizi\n1-Lino mbuboobu mboelede kubacitila kukubasalazya kuti bandimanine milimo yabupaizi. Bweza musune omwe ambelele zyobile zitakwe tumpenda, 2-azinkwa zitakwe bumena, azibunge zitakwe bumena zikandidwe amafuta, atubunge tutakwe bumena tunanikidwe mafuta, Zyoonse zicitwe abusu bwabulotwe butwidwe kabotu. 3Uzibike mucinzuma comwe akuzileta mumonya mucinzuma antoomwe amucende abagutu bobile. 4-Lino Aroni abana bakwe, ubaswenye kufwaafwi kumulyango watente lyambunganino akubasanzya maanzi. 5-Lino bweza zyakusama akusamika Aroni cikobela camanyengwe acibaki aefodi acisani cakaango, alimwi umusamike lukumba lwaefodi Iutungidwe camaanu. 6Lino umusamike citambala amutwe wakwe, akubika munsini uusalala acitambala. 7-Lino bweza mafuta aakunanika, akwaatila amutwe wakwe, umunanike. 8Abalo bana bakwe ubaswenye afwiifwi, ubasamike zikobela zyamanyengwe, 9-ubasamike inkumba akubazwaatika insulumani, Bupaizi buyooba bwabo: ngomulao walyoonse. Mbuboobo mboelede kubikila Aroni abana bakwe maanza.\n10-Mpoonya awo ukalete musune kunembo lyatente lyambunganino. Aroni abana bakwe babike maanza aabo amutwe wamusune, 11mukajaye musune nkukonya oko kunembo lya-Jehova kumulyango watente lyambunganino. 12-Lino kombola bulowa bwamusune, ulambe ameja aacipaililo amunwe wako, abulowa bumwi boonse ubutile atako lyacipaililo. 13-Alimwi bweza lufuko alulyaŋanga lwamuni, ansa zyobile amafuta aazyo, uzitente acipaililo. 14-Pele nyama yamusune, atobo lyakwe, acifusi cakwe, zyoonse zitentwe mumulilo anze lyamalabba: ncecipaizyo cazibi.\n15-Lino bweza umwi wabagutu, Aroni abana bakwe babike maanza aabo amutwe wamugutu. 16Nkabela ujaye mugutu, ubweze bulowa bwakwe akubutila koonse koonse cakuzinguluka cipaililo. 17Wamana buyo, tendaula mugutu, sanzya mala aakwe amyeendo yakwe akuzibika zyoonse antoomwe azituli zimwi amutwe, 18-utente mugutu woonse acipaililo: ncecipaizyo cakupaizya Jehova, cinunko cibotu citentelwa Jehova.\n19-Elyo ubweze mugutu wabili, Aroni abana bakwe babike maanza aabo amutwe wamugutu, 20ukajaye mugutu, ukombole bulowa bwakwe akulamba impela yakutwi kwalulyo kwa-Aroni, ampela zyamatwi aalulyo aabana bakwe, azyaala zyamaanza aabo aalulyo azyaala zyakumaulu aabo aalulyo. Lino bulowa busyeede ubutile koonse koonse cakuzinguluka cipaililo. 21-Wamana obo, kombola bulowa buli acipaililo amafuta aakunana, usansaile Aroni azyakusama zyakwe abana bakwe azyakusama zyabana bakwe, aboobo ulasalala, walo azyakusama zyakwe, abana bakwe azyakusama zya bana bakwe boonse,\n22Alimwi bweza mafuta aamugutu, amucila, alufuko, alulyaŋanga lwamuni, ansa zyobile, amafuta aazyo, amweendo walulyo, (nkaambo ngomugutu wakusalazya), 23-acinkwa comwe, acibunge comwe cikandidwe amafuta, akabunge komwe kuzwa kucinzuma cazinkwa zitakwe bumena zili kumeso aa-Jehova. 24Ezi zyoonse uzibike mumaanza aa-Aroni amumaanza aabana bakwe, muziyumbe kubusyu bwa-Jehova, zibe cipaizyo cakuyumba. 25-Kozitambula kuzwa kumaanza aabo akuzitenta acipaililo atala lyacipaizyo citentwa, kube cinunko cibotezya Jehova: ncecipaizyo citentelwa Jehova.\n26-Lino bweza katiti kamugutu wakusalazya Aroni, ukayumbe kubusyu bwa-Jehova, kabe cipaizyo cakuyumba: kalaba caabilo cako. 27-Usalazye katiti kacipaizyo cakuyumba amweendo wacituuzyo ciyumbwa cipaizigwa kuzwa kumugutu wakusalazya Aroni abana bakwe. 28-Ezi zilaba zya-Aroni azyabana bakwe: ngumulao walyoonse akati kabana ba-Israyeli; ncecaabilo cabapaizi neebayoopegwa kuzwa kuzipaizyo zyabana ba-Israyeli; ncecituuzyo cabo kuli-Jehova.\n29-Aakufwa Aroni, zikobela zyakwe zisalala ziyooba zyabana bakwe. Bayoonanikwa akusalazigwa mulinzizyo. 30-Oyo mwana uulya izina lyakwe uyoozisama mazuba aali musanu aabili naayoonjila mutente lyambunganino kukupaila mubusena busalala.\n31-Lino mugutu wakusalazya uleelede kumutola akujika nyama yakwe mubusena busalala, 32-nkabela Aroni abana bakwe bayoolya nyama yamugutu azinkwa zyamucinzuma kumulyango watente lyambunganino. 33-Bayoolya zintu ezyo izyakabelesegwa kukumanya milandu yabo akukubabika mumilimo akubasalazya. Mweenzu teelede kuzilya pe, nkaambo zilasalala. 34Pele na kwasyaala nyama yakusalazya nanka cinkwa kusikila cifumo eco cisyeede uleelede kucitenta mumulilo; taciligwi pe, nkaambo cilasalala,\n35-Mbuboobo mboelede kucitila Aroni abana bakwe, Cita zyoonse nzendakulailila, Milimo yakubasalazya ilatola mazuba aali musanu aabili. 36-Buzuba bumwi abumwi uleelede kupaizya musune wakumanya milandu, Acalo cipaililo, uleelede kucipaizizya cipaizyo cakumanya zibi zyaco, akucinanika, kuti ucisalazye. 37-Mazuba aali musanu aabili amupaizizye cipaililo akucisalazya, aboobo cipaililo cilasalalisya loko. Kufumbwa cintu ciguma cipaililo cilasalala.\n38-Lino nzeezi zintu nzimweelede kutuula acipaililo: tubelele tulesi tobile mazuba oonse, 39-kabelele komwe kacifumo akabelele kabili kagoko; 40antoomwe akabelele kataanzi amutuule cipanzi cakumi cacisuwo cabusu bwabulotwe butwidwe, bukandidwe acipanzi cane cansazi yamafuta, acipanzi cane cansazi yawaini, cibe cipanzi cakutila, 41-Akabelele kabili, amukapaizye ciindi cagoko; kabe acipaizyo cako cabusu acipaizyo cako cawaini, mbubonya mbuli eco cacifumo, kabe cinunko cibotu citentelwa Jehova. 42-Mbuboobo mbokweelede kupaizigwa lyoonse, mumazyalani aanu oonse, kumulyango watente lyambunganino kubusyu bwa-Jehova. Nkukonya oko nkonjoomuswanina, akwaambaula ayebo. 43-Nkukonya oko nkonjooswanaana abana ba-Israyeli. Kuyoosalazigwa abulemu bwangu. 44-Njoosalazya itente lyambunganino, acipaililo; alakwe Aroni abana bakwe njoobasalazya kuti bandicitile milimo yabupaizi. 45-Njookala akati kabana ba-Israyeli, njooba Leza wabo, 46nkabela bayooziba kuti ndime Jehova Leza wabo iwakabagwisya munyika ya-Egepita kuti nkale akati kabo, Ndime Jehova Leza wabo.


Kasimpe Kaleta “Panga, Ikutali Luumuno”—Matayo 10:34 | Yakwiiya\nNgazi Yamulindizi—Yakwiiya | October 2017\nAMUBALE MU Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\nKasimpe Kaleta “Panga, Ikutali Luumuno”\n“Mutayeeyi kuti ndakaboola kuleta luumuno anyika; ndakaboola kuleta panga ikutali luumuno.”—MT. 10:34.\nIno “panga” Jesu ndyaakaamba kuti uyakuleta ninzi?\nIno inga mwazumanana buti kusyomeka kuli Jehova ikuti bacibbululu kababukazya bukombi bwakasimpe?\nIno ncinzi cikonzya kumugwasya kuliyumya ikuti munamukwasyi wacileka kumubelekela Jehova?\n1, 2. (a) Ino nduumuno luli buti ndotukonzya kujana lino? (b) Ino ncinzi citulesya kujana luumuno lwini-lwini mazuba aano? (Amubone cifwanikiso icili kumatalikilo aacibalo.)\nTOONSE tulayanda kupona buumi bwaluumuno, ibutajisi zyakulibilika. Eelo kaka tulamulumba Jehova kuti ulatupa “luumuno lwa Leza,” kuliiba mumoyo kwalo ikukonzya kutukwabilila kumizeezo iinyonganya alimwi akukulimvwa bubi! (Flp. 4:6, 7) Kuyungizya waawo, akaambo kakulyaaba kuli Jehova, tulakkomana ‘aluumuno a Leza,’ cilongwe cibotu anguwe.—Rom. 5:1.\n2 Nokuba boobo, ciindi ncayanda Leza kutegwa alete luumuno lwini-lwini tacinasika pe. Mazuba aano aamamanino aakatazya azwide mazwanga, alimwi bantu banji bajisi muuya wakukazyanya. (2Tim. 3:1-4) Mbotuli Banakristo, tweelede kuyuma munkondo yakumuuya njotulwana Saatani anjiisyo zyakubeja zyalo nzyasumpula. (2Kor. 10:4, 5) Pele cintu cipati icilangilwa kubikka luumuno lwesu muntenda cilakonzya kuzwa kuli bacibbululu ibatali Bakamboni. Bamwi balakonzya kutufwubaazya akaambo kanzyotusyoma, balakonzya kututamikizya kwaandaanya mukwasyi, naa kutukonga kuti balaleka kujatana andiswe ikuti naa twazumanana alusyomo lwesu. Mbuti mbotweelede kukubona kukazyigwa abanamukwasyi? Mbuti mbotukonzya kuzwidilila notulwana buyumuyumu ibuboola akaambo kakukazyigwa?\nMBOTWEELEDE KUKUBONA KUKAZYIGWA ABANAMUKWASYI\n3, 4. (a) Ino njiisyo zya Jesu inga zyabajatikizya buti bantu? (b) Ino ndilili nocikonzya kuyuma kapati kutobela Jesu?\n3 Jesu wakalizyi kuti njiisyo zyakwe zyakali kuyoobaandaanya bantu alimwi akuti ibamutobela bakeelede kuba basicamba nobakazyigwa. Kukazyigwa ooku kwali kukonzya kulujatikizya luumuno akati kabanamukwasyi. Jesu wakaamba kuti: “Mutayeeyi kuti ndakaboola kuleta luumuno anyika; ndakaboola kuleta panga ikutali luumuno. Nkaambo ndakaboola kuleta lwaandaano akati kamwana musankwa abausyi, mwana musimbi abanyina, amukamwana abanyinazyala. Masimpe, basinkondo bamuntu bayooba bantu bamuŋanda yakwe mwini.”—Mt. 10:34-36.\n4 Naakali kwaamba kuti “Mutayeeyi kuti ndakaboola kuleta luumuno,” Jesu wakali kupandulula kuti ibakali kumuswiilila bamwi bakaleelede kuyeeya kujatikizya zintu zibyaabi zyakali kulangilwa akaambo kakumutobela. Mulumbe wakwe wakali kuyoobaandaanya bantu. Mubwini, makanze a Jesu akali aakwaambilizya mulumbe wa Leza wakasimpe, kutali kunyonganya zilongwe. (Joh. 18:37) Nokuba boobo, kukakatila cakusyomeka kunjiisyo zya Kristo cakali kukonzya kuba cintu ciyumu ikuti balongwe naa banamukwasyi bakakaka kasimpe.\n5. Ino nzintu nzi nzyobacitikilwa basikutobela Jesu?\n5 Jesu wakabubikkilizya abuyumuyumu bwakukazyigwa abanamukwasyi kuti ncibeela camapenzi ngobeelede kuliyumya basikumutobela. (Mt. 10:38) Kutegwa batondezye kuti baleelela kuzulilwa kuli Kristo, basikwiiya bakwe bakeelede kuliyumya kukufwubaazyigwa nokuba kukakwa kuli banamukwasyi. Nokuba boobo, bakajana zintu zinji kapati kwiinda nzyobakasweekelwa.—Amubale Marko 10:29, 30.\n6. Ino ncinzi ncotweelede kuyeeya ikuti bacibbululu bakukazya kusolekesya kwesu kwakukomba Jehova?\n6 Noliba leelyo bacibbululu nobakazya kusolekesya kwesu kwakuti tumukombe Jehova, swebo tulazumanana kubayanda, pele tweelede kuyeeya kuti luyando lwesu kuli Leza a Kristo ndolweelede kuba mubusena bwakusaanguna. (Mt. 10:37) Alimwi tweelede kuzyiba kuti Saatani uyoosoleka kubelesya luyando ndotujisi kubanamukwasyi kunyonganya kusyomeka kwesu. Atulange-lange ibukkale bumwi bujatikizya kukazyigwa mumukwasyi alimwi tubone mbotukonzya kuzwidilila kulwana buyumuyumu bujanika.\nKUTI NGOMUKWETENE LIMWI KATALI KAMBONI\n7. Mbuti aabo ibakwetene amuntu uutali Kamboni mbobeelede kububona bukkale bwabo?\n7 Bbaibbele licenjezya kuti aabo ibakwata naa kukwatwa “banoojisi mapenzi mumibili yabo.” (1Kor. 7:28) Ikuti naa mukwetene amuntu uutali Kamboni, mulakonzya kuba azintu zinji kapati izikonzya kumupa kupenga mumizeezo alimwi akulibilika mucikwati canu. Nokuba boobo, cilayandika kapati kubona bukkale bwanu mbubwenya mbwabubona Jehova. Kutayanda kwayooyo ngomukwetene limwi kutobela Kristo lino takali kaambo kaya koomoonga ikeelede kumupa kwaandaana naa kulekana. (1Kor. 7:12-16) Nokuba kuti mulumi uutali Kamboni takonzyi kusololela mumakani aazintu zyakumuuya, weelede kulemekwa akaambo kamukuli ngwajisi wakuba mutwe wamukwasyi. Mbubwenya buyo, mulumi Munakristo weelede kumuyanda camoyo woonse mukaintu wakwe uutali Kamboni akumutondezya luzyalo.—Ef. 5:22, 23, 28, 29.\n8. Ino mibuzyo nzi njomweelede kulibuzya ikuti ngomukwetene limwi wamubikkila milawo kujatikizya bukombi bwanu?\n8 Ino mbuti kuti ngomukwetene limwi wamubikkila milawo kujatikizya bukombi bwanu? Mucikozyanyo, mucizyi umwi wakaambilwa amulumaakwe kuti katola buyo lubazu mumulimo wamumuunda mumazuba aagaminide mumvwiki. Ikuti mwalijana mubukkale buli boobu, amulibuzye kuti: ‘Sena mulumaangu uyanda kuti ndicileke kukomba Leza wangu? Ikuti naa pe, sena inga ndakutobela kulomba kwakwe?’ Kunyoneka kulakonzya kumugwasya kutantamuka mazwanga aamwi aamucikwati.—Flp. 4:5.\n9. Ino mbuti Banakristo mbobakonzya kuyiisya bana babo kulemeka muzyali uutali Kamboni?\n9 Kuyiisya bana kulakonzya kuba cintu ciyumu kapati ikuti ngomukwetene limwi katali Kamboni. Mucikozyanyo, mweelede kubayiisya bana banu kuti beelede kuumvwida mulawo wamu Bbaibbele wakuti: “Lemeka bauso abanyoko.” (Ef. 6:1-3) Pele ino mbuti kuti ngomukwetene limwi katatobeli zyeelelo zyamu Bbaibbele zyakulilemeka zisumpukide? Amube cikozyanyo cibotu kwiinda mukumulemeka ngomukwetene limwi. Amubikkile buyo maano kubube bubotu mbwajisi, akumulumba ngomukwetene limwi. Mutanikwaambi zintu zibyaabi kujatikizya ngomukwetene limwi munsi aabana banu. Muciindi caboobo, amubapandulwide kuti muntu uuli woonse weelede kulisalila kubelekela Jehova. Kulilemeka kabotu kwabana kulakonzya kupa kuti muzyali uutali Kamboni aboole kubukombi bwakasimpe.\nAmubayiisye bana banu kasimpe kamu Bbaibbele kufwumbwa nocikonzyeka (Amubone muncali 10)\n10. Mbuti bazyali Banakristo mbobakonzya kuyiisya bana babo kasimpe kamu Bbaibbele mumukwasyi mobaindene bukombi?\n10 Ziindi zimwi, muntu uutali Kamboni ngomukwetene limwi ulakonzya kwaamba kuti bana kabatola lubazu mumapobwe aabukombi bwakubeja naa kuyiisyigwa njiisyo zyabukombi bwakubeja. Bamalumi bamwi balakonzya kukasya mukaintu Munakristo kuti kayiisya bana Bbaibbele. Nokuba boobo, mukaintu Munakristo ulacita kufwumbwa ncakonzya kutegwa ayiisye bana kasimpe kamu Bbaibbele. (Mil. 16:1; 2Tim. 3:14, 15) Mucikozyanyo, mulumi uukwete mukaintu Kamboni ulakonzya kumukasya kusololela ciiyo ca Bbaibbele kubana bacili baniini naa kuunka ambabo kumiswaangano ya Bunakristo. Nokuba kuti ulalemeka zintu nzyaamba mulumi, ulakonzya alimwi kupandulula lusyomo lwakwe kubana bakwe ikuti coolwe cajanika, nkokuti kubayiisya kulilemeka kabotu alimwi akubapa luzyibo kujatikizya Jehova. (Mil. 4:19, 20) Nokuba boobo, mukuya kwaciindi bana bakwe beelede kulisalila mumakani aabukombi.—Dt. 30:19, 20. *\nBACIBBULULU IBAKAZYA BUKOMBI BWAKASIMPE\n11. Ino ncinzi cikonzya kuleta buyumuyumu kuli bacibbululu ibatali Bakamboni?\n11 Kumatalikilo, kulakonzya kuti ambweni tiitwakabaambila bacibbululu kuti tulayanzana a Bakamboni ba Jehova. Aboobo, lusyomo lwesu mboluyaabukomena, twabona kuti cilayandika kwaamba nzyotusyoma caantangalala. (Mk. 8:38) Ikuti naa busicamba bwanu bwapa kuti kube buyumuyumu akati kanu abacibbululu ibatali Bakamboni, amulange-lange ntaamu nzyomweelede kubweza kutegwa mucesye mazwanga alimwi akuzumanana kusyomeka.\n12. Ino nkaambo nzi bacibbululu ibatali Bakamboni ncobakonzya kutukazya, pele mbuti mbotukonzya kutondezya lweetelelo kulimbabo?\n12 Amube alweetelelo kuli bacibbululu ibatali Bakamboni. Nokuba kuti tulakonzya kukkomana kapati kujatikizya kasimpe kamu Bbaibbele nkotwakaiya, bacibbululu balakonzya kubona mbuli kuti twakeenwa naa twakanjila kabunga kabuzangi. Balakonzya kubona mbuli kuti tatucibayandi akaambo kakuti tatusekeleli mazuba aakulyookezya ambabo. Mane buya balakonzya kulibilika kujatikizya buumi bwesu bwakumbele. Tweelede kutondezya lweetelelo kulimbabo kwiinda mukubona zintu mbobazibona alimwi akwiinda mukuswiililisya kutegwa tumvwisye zintu nzyobalibilika. (Tus. 20:5) Mwaapostolo Paulo wakali kuyandisisya kubamvwisya “bantu bamisyobo yoonse” kutegwa abaambile makani mabotu, aboobo kucita mbwaakacita kulakonzya kutugwasya andiswe.—1Kor. 9:19-23.\n13. Mbuti mbotweelede kubandika abacibbululu ibatali Bakamboni?\n13 Amubandike cabubombe. Bbaibbele lyaamba kuti: “Majwi aanu kaakondelezya lyoonse.” (Kol. 4:6) Tulakonzya kumulomba Jehova kuti atupe muuya wakwe uusalala kutegwa tucikonzye kutondezya mucelo wamuuya ciindi notwaambaula abacibbululu. Tatweelede kusola kubakazya kujatikizya njiisyo zyabo zyoonse zyabukombi bwakubeja. Ikuti naa majwi aabo naa micito yabo yatucisa kumoyo, tulakonzya kwiiya cikozyanyo cabaapostolo. Paulo wakalemba kuti: “Ibantu batutukila, tulabaleleka; notupenzyegwa tulaliyumya cakukkazika moyo; ibatubejekezya tulabaingula amoyo mubombe.”—1Kor. 4:12, 13.\n14. Mbubotu nzi buliko akaambo kakuzumanana kulilemeka kabotu?\n14 Amuzumanane kulilemeka kabotu. Nokuba kuti kubandika cabubombe kulakonzya kugwasya notubandika abacibbululu ibakazya, kulilemeka kwesu kubotu kulakonzya kugwasya kapati. (Amubale 1 Petro 3:1, 2, 16.) Kwiinda mucikozyanyo canu, amupe kuti babbululu banu babone kuti Bakamboni ba Jehova bajisi zikwati zyalukkomano, balabalanganya bana babo, bapona buumi buli kabotu, balalilemeka alimwi akukkutila mubuumi. Nokuba kuti babbululu tiibakatambula kasimpe, tulakonzya kujana lukkomano iluboola akaambo kakumukkomanisya Jehova kwiinda mukusyomeka kwesu.\n15. Mbuti mbotukonzya kulibambila kakucili ciindi kujatikizya bukkale ibukonzya kupa kuti kube mazwanga?\n15 Amulibambile kakucili ciindi. Amuyeeye kujatikizya bukkale ibukonzya kupa kuti kube mazwanga, alimwi amweezyeezye mbomukonzya kucita. (Tus. 12:16, 23) Mucizyi umwi waku Australia wakaamba kuti: “Bausyizyala bakali kukakazya kapati kasimpe. Katutanabatumina fooni kutegwa tumvwe mbobapona, mebo abalumi bangu twakali kusaanguna kupaila kuli Jehova kuti atugwasye kuti tutabainguli cabukali kuti banyema. Twakali kulibambila zibalo zyakubandika kutegwa mubandi ube wabulongwe. Kutegwa tutabi amubandi mulamfwu uukonzya kupa kuti tutalike kukazyanya kujatikizya bukombi, twakali kulibikkila bulamfwu bwaciindi cigaminide cakubandika afooni.”\n16. Mbuti mbomukonzya kuzunda penzi lyakulimvwa kuba amulandu kujatikizya kutakkomanisya babbululu banu?\n16 Masimpe ngakuti, tamukonzyi kweeleba mazwanga oonse abacibbululu ibatali Bakamboni. Mazwanga aali boobo alakonzya kumupa kulimvwa kuba amulandu, ikapati akaambo kakuti mulabayanda kapati babbululu banu alimwi lyoonse mulasola kubakkomanisya. Ikuti kamulimvwa boobu, amusolekesye kusaanguna kubikkila maano kukusyomeka kwanu kuli Jehova muciindi camukwasyi wanu. Ikuzilanga munzila iili boobo zintu mubwini kulakonzya kugwasya babbululu banu kubona kuti kutobela kasimpe kamu Bbaibbele makani aabuumi alufwu. Kufwumbwa naa cili buti, amuyeeye kuti tamukonzyi kusungilizya bamwi kuzumina kasimpe. Muciindi caboobo, amubaleke kuti balibonene lwabo beni bubotu ibuliko mukutobela nzila zya Jehova. Leza wesu siluyando ubapa coolwe cakusala nzila njobayootobela mbubwenya mbwacita kulindiswe.—Is. 48:17, 18.\nIKUTI MUNAMUKWASYI WACILEKA KUBELEKELA JEHOVA\n17, 18. Ino ncinzi cikonzya kumugwasya kuliyumya ikuti munamukwasyi wacileka kubelekela Jehova?\n17 Ikuti munamukwasyi wagusyigwa naa walizandula kumbungano, inga mwalimvwa mbuli kuti mwayaswa panga. Ino inga mwaliyumya buti kupenzi iliboola akaambo kaceeci?\n18 Amuzumanane kutobela bubambe bwanu bwakucita zintu zyakumuuya. Amuliyake kumuuya kwiinda mukubala Bbaibbele lyoonse, kulibambila alimwi akujanika kumiswaangano ya Bunakristo, kutola lubazu mumulimo wakukambauka, alimwi akulomba nguzu zyakuliyumya. (Jud. 20, 21) Pele ino mbuti kuti moyo wanu kautapyi muzintu nzyomucita, akuti mulimvwa buyo boobo? Mutatyompwi pe! Bubambe bubotu bwakucita zintu zyakumuuya bulakonzya kumugwasya alimwi kutalika kweendelezya mizeezo yanu alimwi ambomulimvwa. Amulange-lange cakacitika kumulembi wa Intembauzyo 73. Wakatalikide kuzilanga munzila iitali kabotu zintu alimwi akupenga kapati, pele wakacikonzya kululamika kuyeeya kwakwe ciindi naakanjila mubusena bwa Leza bwakukombela. (Int. 73:16, 17) Kukomba Jehova cakusyomeka kulakonzya kumugwasya kucita boobo.\n19. Mbuti mbomukonzya kutondezya bulemu kububambe bwa Jehova mbwabelesya napa lulayo?\n19 Amulemeke lulayo lwa Jehova. Bubambe bwakwe mukuya kwaciindi bulakonzya kuleta zilongezyo ziinda kubota kuli boonse, kubikkilizya akuli sikubisya, nokuba kuti kuzwa ciindi nocacitika-citika cilacisa kapati. (Amubale Bahebrayo 12:11.) Mucikozyanyo, Jehova utwaambila kuti ‘amuleke kuyanzana’ abasizibi ibateempwi. (1Kor. 5:11-13) Tacikwe makani ambocituciside mumoyo, tweelede kutantamuka kuyanzana amunamukwasyi uugusyidwe mumbungano kwiinda muluwaile, kulembelana tugwalo, kulembelana magwalo, ma e-mail, naa a intaneti mbuli facebook.\n20. Ino mbulangizi nzi mbotweelede kuzumanana kuba ambubo?\n20 Amuzumanane kuba abulangizi. Luyando “lulalangila zintu zyoonse,” kubikkilizya abaabo ibakacileka kubelekela Jehova kuti bayoopiluka kulinguwe. (1Kor. 13:7) Ikuti mwabona bumboni bwakuti munamukwasyi watalika kucinca mumoyo, mulakonzya kupaila kulomba kuti ajane nguzu kuzwa mu Magwalo alimwi akuzumina kutamba kwa Jehova kwakuti: “Kopiluka kulindime.”—Is. 44:22.\n21. Ncinzi ncomukonzya kucita ikuti kwaba kwaandaana mumukwasyi akaambo kakuti mutobela Jesu?\n21 Jesu wakaamba kuti naa twasyoma muntu muciindi canguwe, ulakonzya kutukaka. Aboobo, wakalijisi lusyomo lwakuti basikwiiya bakwe balakonzya kuba abusicamba kutegwa bazumanane kusyomeka kulinguwe tacikwe makani akukazyigwa abanamukwasyi. Ikuti naa kutobela Jesu kwaleta “panga” mumukwasyi wanu, amusyome Jehova kuti amugwasye kulwana buyumuyumu. (Is. 41:10, 13) Amujane lukkomano mukuzyiba kuti Jehova a Jesu balikkomene andinywe alimwi akuti bayoomulongezya akaambo kakusyomeka kwanu.\n^ munc. 10 Kutegwa muzyibe zinji kujatikizya kuyiisya bana mumukwasyi mobaindene bukombi, amubone cibalo cakuti “Mibuzyo Yabasikubala” mu Ngazi Yamulindizi yamu Chingisi yamu August 15, 2002.\nMAKANI AABUUMI Zilongezyo Zilaboola Kwiinda Mukucita Nzyatwaambila Jehova Kuti Tucite\n“Luyando . . . Alube Lwamumilimo Amukasimpe”\nJosefa Waku Aremateya Wakatondezya Busicamba\nMbozimujatikizya Zilengaano Nzyaakabona Zekariya\nNkalaki Amusini Zilamukwabilila\nKucita Cintu Comwe Citondezya Luyando lwa Bunakristo\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA October 2017\nNGAZI YAMULINDIZI—YAKWIIYA October 2017


Levitiko 5 IBBAIB63 - Kufumbwa muntu uubisya kukubula - Bible Search\nZimwi zintu zileta milandu\n1-Kufumbwa muntu uubisya kukubula kwaamba, na walaililwa kuba kamboni mumakani ngaabwene na ngezi, ulijisi mulandu. 2-Nanka muntu uuampa cintu neciba cimwi cisofweede, mbuli mutunta wamunyama uusofweede na mutunta waŋombe zisofweede na mutunta wabauka basofweede, alimwi makani alisiseme, aboobo wasofwaazigwa, ulijisi mulandu. 3-Nanka uuguma busofwaazi bwamuntu, kufumbwa cintu cikonzya kusofwaazya muntu, alimwi makani alisiseme, azibwa buyo ulijisi mulandu. 4-Nanka muntu uufwanzya amilomo yakwe kukukonka kucita cintu, neciba cibotu neciba cibi, kufumbwa cintu bantu ncibakonka cakufwanzya, alimwi makani alisisidwe kulinguwe, aziba buyo ulijisi mulandu. 5-Muntu uujisi mulandu muzintu zyoonse zili boobu, alyaambe cibi ncaakabisya, 6aletele Jehova cipaizyo cakwe cakupaizizya cibi ncaakabisya, kabelele nanka kapongo kapwizi, kabe cipaizyo cazibi, kuti mupaizi amanye mulandu wakwe.\n7-Pele na muntu wacetaala, aboobo takonzyi kujana kabelele, cipaizyo ncaletela Jehova nkaambo kazibi zyakwe cibe inziba zyobile nanka twana twankwilimba tobile; imwi njacipaizyo cazibi, aimwi njacipaizyo citentwa. 8Azilete kumupaizi, lino mupaizi sansi apaizye yacipaizyo cazibi. Anyone mutwe wayo kunsingo, pele ataunyunguli. 9Lino akombole bulowa bwacipaizyo cazibi, asansaile amabazu aacipaililo, aboonse bulowa busyeede abuminunwide kutako lyacipaililo. Ncipaizyo cazibi. 10-Ayalo yabili aipaizye mbubonya mbuli zipaizyo zyakutenta mbuzipaizigwa, aboobo: nupaizi ulamumanina mulandu wa cibi ncaakabisya, alekelelwe.\n11-Pele na muntu wacetaala loko, aboobo takonzyi kujana inziba zyobile na twana twankwilimba tobile, cipaizyo cakwe ncaletela cibi ncaakabisya cibe cipanzi cakumi cacisuwo cabusu bunante, cibe cipaizyo cazibi. Atabiki mafuta nanka musamu walibano, pe, nkaambo ncipaizyo cazibi. 12-Acilete kumupaizi, lino mupaizi abweze inkankamanza, ibe ciibalusyo cakutenta acipaililo atala lyazituuzyo zitentelwa Jehova. Ncipaizyo cazibi. 13Aboobo mupaizi ulamanya mulandu wacibi ncaakabisya, na wabisya mumakani naaba aali buti akati kayaayo, kuti alekelelwe, Abusu busyeede bube bwamupaizi, mbubonya mbuli cipaizyo cabusu.\n14Lino Jehova wakaambila Musa kuti, 15-Kufumbwa muntu uubisya cakulubya mumakani aazintu zisalala zya-Jehova, aletele Jehova cipaizyo cakwe candubo. Alete mugutu uutakwe kampenda wakumatanga aakwe, Umubikile muulo mumasyekele aansiliva mbuli masyekele mbwapimwa mucikombelo. Ncipaizyo cakulubya. 16-Alimwi kufumbwa cintu ncaakaluba, aciboozye akubika cipanzi casanu alincico. Acilete kumupaizi, lino mupaizi amanye mulandu wakwe amugutu wacituuzyo candubo kuti alekelelwe,\n17-Kufumbwa muntu uubisya kukucita cintu neciba cimwi akati kazintu Jehova nzyakasya, nekuba kuti tezi, ulijisi mulandu, ulijisi kaambo. 18Alete mugutu uutakwe kampenda wakumatanga aakwe, mbuli muulo ngobika, cibe cipaizyo candubo, Acilete kumupaizi, kuti mupaizi amanye mulandu wandubo zyakwe nzyaakalubya cakutaziba, aboobo ulalekelelwa. 19-Ncecipaizyo candubo, nkaambo ulijisi mulandu kumeso aa-Jehova.


ARTUZ TONGA UPDATES— Zipanzi zyobilo achimwi, zyayeta lupyopyongano kubabeleki bamfulume yaZimbabwe – ARTUZ\nMutabi uyimikilila bayiisi we ARTUZ ulimukusola loko kupambanisigwa kulojuchitilwa babeleki bamfulumende kupa kuti baanzane. Babeleki bonse bamfulumende balikulanda kujatilwa imali yakuzopa basilumamba izyo zyapa kuti kube akwaanzana akati kababeleki bamfulumende.\nTulizi kuti basilumamba boonse tabakozitambula ezyo akambo kakuti balizi kuti balokuyanda kujatwa kumeso amfulumende kuti bapapile benzinyina. Kufumbwa ulokuyendelezya inkani eyi, Oyo muntu ngaulokulwana abantu bonse ibali munyika kuswanizya babeleki boonse.\nAkambo kakuti iswebo tuyanda inyika yesu njitwakazyalilwa izyakuti tatukozumina pe chintu chilibobo kuti chizochitike munyika. Alubo tuyanda kusungwazya mupati wanyika baMnangagwa kuti balangisisye loko mbubelede kuyiyendelezya eyi nyika.\nBeARTUZ balokukumbila boonse bayimikilila babeleki kuti balembele mupati wenyika kuti alangisyise twambo otu.\nIpenzi lilimunyika talimani akambo ka Garrison shop pe, pesi lilamana kuti katulokupanga izyintu zyesu zyakuuzya.\nZimbabwe yelede kufambana kulungisya zintu zyayo zipa kuti nyika iyinkilile kunembo.\nZyachitwa a mfulumende zilayosya bayendelezya zyamuteto muZimbabwe. Kugwisya mari kumuntu ufola tumali tunini kulokupa basilumamba abakapokola, chitondezyo chakukachilwa akubula maano kwamfulumende yesu. Tuzolwana loko kuti tupegwe imali intu loko amfulumende.\nCheelelo chalwiiyo chilokudyamizigwa amfulumende kweenda mukutabbadala bayiisi imali iwula. Ezyi zyintu zyelede kuyimikila kazitana kujeya babeleki bamfulumende.\nARTUZ tiikoyimikila kuwambulape kusikila mfulumende wanzwisisya nzibayanda babeleki bayo.\nPrevious PostUnpacking the education Consensus.Next PostARTUZ Shona Updates—-Zvikamu zviviri zvinechiga kubva muzana zvakonzeresa nyonga nyonga muvashandi vehurumende yeZimbabwe.


Matalikilo 24 IBBAIB63 - Abrahamu wakacembaala, kali - Bible Search\nMatalikilo 23 Matalikilo 25\nIzaka mbwaakakwata Rebeka\n1-Abrahamu wakacembaala, kali amyaka minji, nkabela Jehova kapede Abrahamu coolwe muzintu zyoonse. 2-Lino Abrahamu wakaambila mulanda wakwe, mupati wabasiŋanda bakwe, iwakali kulanga imbono zyakwe zyoonse, kuti, Bika ijanza lyako kunsi lyacibelo cangu; 3-lino ndakucita kuti ukonkezye muzina lya-Jehova Leza wakujulu a-Leza waansi kuti tokooyookwatya mwanaangu umwi wabana basimbi baba-Kanana mbenkede akati kabo. 4-Uleelede kuya kucisi cangu akuluzubo lwangu, ukajanine mwanaangu Izaka mukazi nkukonya oko. 5Lino mulanda wakamwaambila kuti, Ambweni mwanakazi takonzyi kuzumina kunditobela kuza okuno kunyika ino, Sa ndeelede kupilusya mwanaako kucisi eco nkowakazwa, 6-Abrahamu wakamuvwiila kuti, Ne! Toelede kupilusya mwanaangu oko abuniini. 7-Jehova Leza wakujulu, iwakandigwisya munanda yataata amu nyika yabuzyalwe bwangu, iwakandaambila akukonka kuti, Njoopa lunyungu lwako nyika eyi, ulatuma angelo wakwe kunembo lyako, nkabela uyoobwezela mwanaangu mukazi kuzwa oko. 8-Pele na mwanakazi tazumini kukutobela, yooangunuka kuzwa kucikonke cangu. Toelede kupilusya mwanaangu oko pe. 9Mpawo mulanda wakabika ijanza lyakwe kunsi acibelo-ca-Abrahamu simalelaakwe, wakonkezya mumakani aya.\n10-Lino mulanda wakatolelelaikumi lyankamele zyasimalelaakwe, wainka, waya azintu zibotu zyoonse zyasimalelaakwe mujanza lyakwe. Wakanyamuka, waya ku-Mesopotamiya kumunzi wa-Nahori. 11-Nkabela wakafugamya inkamele anze amunzi kumbali kucikala camaanzi Kuciindi camangolezya, banakazi nibakali kuteka maanzi. 12-Nkabela wakaamba kuti, O Jehova, Leza wasimalelaangu Abrahamu, undipe coolwe buzuba obuno akucitila simalelaangu Abrahamu caluzyalo. 13Bona! Ndiimvwi kumbali akasensa kamaanzi, abana basimbi babantu bamunzi baleza kukuteka maanzi. 14-Lino na ndaambila musimbi kuti, Wence sendeka inongo yako, nywe alimwi oyo musimbi ulaamba kuti, Nywa, nkabela njootekela inkamele zyako azyaloabe ngonguwe ngosalilide mulanda wako Izaka. Mbuboobo mbunjooziba kuti wacitila simalelaangu luzyalo.\n15-Lino naakatalina kumana kwaamba, kwakasika Rebeka, ngonguwe iwakazyalilwa Betueli mwana wa-Milika muka-Nahori muzyalwanyina Abrahamu. Wakeza anongo yakwe akuko lyakwe. 16-Oyo musimbi keebeka loko, alimwi kali nakalindu, katana kweebwa mwaalumi, Nkabela naakasika kukasensa, wakazuzya nongo yakwe, wazwa. 17-Mpawo mulanda wakazuzaana kuyoomuswana, wati, Wence undinywisye twaanzi munongo yako. 18-Wakavuwa kuti, Nywa, mwami. Nkabela wakafwambaana kusendeka nongo yakwe mujanza lyakwe, wamunywisya. 19Amane kumunywisya, wakati, Ndatekela inkamele zyako azyalo, mane zimane kunywa zyoonse. 20Mpawo wakafwambaana kutulida nongo yakwe mucinywido, wazuzaanina kucikala kukuteka alimwi. Nkabela wakatekela inkamele zyoonse. 21-Lino muntu wakali kumulangisya cakuumuna, wali kulindila kuziba na Jehova wabotezya lweendo lwakwe na pe,\n22-Lino inkamele nizyakamana kunywa, muntu wakabweza kasi ta kangolida ikakali abulemu bwacisela casyekeli, ankaya zyobile zyakusamika maboko aakwe izyakali abulemu bwamasyekeli aali ikumi. 23Nkabela wakabuzya kuti, Wence undaambile na uli mwana wani? Sa tulakonzya kujana busena bwakoona kuliuso? 24Wakavuwa kuti, Ndime mwana musimbi waBetueli, mwana wa-Milika ngwaakazyalila Nahori. 25-Alimwi wakati, Bwizu nkubuli kulindiswe, azilyo zinji, abusena bwakoona. 26-Mpawo muntu wakakotama, wakomba Jehova, 27-wati, Alumbwe Jehova Leza wasimalelaangu Abrahamu! Tana kuleka buuya bwakwe alusyomo lwakwe kulisimalelaangu. Lino mebo, Jehova wandeenzya munzila, wandisisya kuŋanda yamunyina simalelaangu.\n28Lino musimbi wakazuzaana, walwiida basiŋanda babanyina aya makani. 29-Nkabela Rebeka kajisi munyinandumi, izina lyakwe kali Labani. Oyo Labani wakazuzaanina kucikala muntu nkwaakabede. 30Abone buyo kasita ankaya zyakumaboko aamucizi wakwe, alimwi naakamvwa majwi aa-Rebeka mucizi wakwe aakuti, Mbuboobu muntu mbwaandaambila, wakainka oko muntu nkwaakabede. Wakamujana uliimvwi kunembo lyankamele kukasensa. 31-Mpawo wakati, Njila, webo opedwe coolwe kuliJehova! Nkaambonzi noima anze? Ndabamba iŋanda abusena bwankamele. 32-Elyo muntu wakanjila waangununa inkamele, Nkabela wakaleta bwizu abulilu bwankamele, amaanzi kuti asambe kumaulu, walo abantu mbaakeza abo. 33-Mpawo wakabambilwa zyakulya, pele wakati, Nsikoolya, cita ntaangune kwaamba makani aangu, Wakati, Amba.\n34Lino wakaamba kuti, Ndime mulanda wa-Abrahamu. 35-Jehova ulipede. Simalelaangu coolwe cipati abulemu. Ulimupede imbelele aŋombe, insiliva angolida, balanda baalumi abanakazi, ankamele ambongolo. 36-Lino Sara mukazi wasimalelaangu wakazyalila simalelaangu mwana mulombe naakacembaala, nkabela zyoonse nzyaajisi wazipa oyo mwana. 37-Lino simalelaangu wakandisungilizya kukonkezya kuti, Toelede kukwatya mwanaangu mwanakazi wabana basimbi baba-Kanana mbendikede abo munyika ino, pe. 38Uleelede kuya kunaada yataata akuluzubo lwangu, ukaselele mwanaangu nkuko, 39Mpoonya awo ndakaambila simalelaangu kuti, Ambweni mwanakazi tayandi kunditobela. 40-Pele wakati, Jehova ngunjenda awe ulatuma angelo wakwe kubusyu bwako kuti abotye lweendo lwako, mane ukajanine mwanaangu mukazi kuzwa kuluzubo lwangu akuŋanda yataata. 41-Wamana kucita obo waangunuka kucikonke cangu, Pele wasika kuluzubo lwangu, na tabakupi, mbubo, waangunuka kuzwa kucikonke cangu. 42-Lino sunu, nindasika kukasensa, ndaamba kuti, O Jehova Leza wasimalelaangu Abrahamu, na wabotya lweendo lwangu ndundatola, 43-bona! Ndiimvwi kumbali lyakasensa kamaanzi. Na kwasika kamwale kuzooteka maanzi, alimwi na ndamwaambila kuti, Kondinywisya twaanzi twamunongo yako, 44-na ulandaambila kuti, Nywa, nkabela ndatekela inkamele zyako azyalo—oyo abe mwanakazi Jehova ngwasalilide mwana wasimalelaangu. 45-Lino nindacili kwaamba mumoyo wangu, kwasika Rebeka, weza anongo yakwe akuko lyakwe, waya kukasensa kuti ateke, Mpawo ndamwaambila kuti, Wence undinywisye. 46Nkabela wafwambaana kusendeka nongo yakwe, wati, Nywa, nkabela ndatekela inkamele zyako azyalo. Aboobo ndanywa, azyalo inkamele zyanywa. 47-Mpawo ndamubuzya kuti, Ino uli mwana wani? Wavuwa kuti, Ndime mwana waBetueli mwana wa-Nahori, ngwaakamuzyalila Milika. Elyo ndamusamika kasita mumpemu yakwe ankaya amaboko aakwe. 48-Mpawo ndakotama, ndakomba Jehova, ndalumba Jehova Leza wasimalelaangu Abrahamu iwakandeenzya munzila iiluleme kuti nkwatye mwana wasimalelaangu mwana musimbi wamunyina. 49-Lino amundaambile. Sa mulacitila simalelaangu caluzyalo acakusyomeka? Na mwazumina na mwakaka, amundaambile, nkazibe inzila njinjeelede kutola, niiba yalulyo niiba yalumwensi.\n50-Mpawo Labani a-Betueli bakavuwa kuti, Makani azwa kuli-Jehova: swebo tatukonzyi kwaamba cintu niciba comwe, niciba cibotu niciba cibi. 51-Bona! Ngooyu Rebeka. Komutola, akwiinka awe, abe mukazi wamwana wasimalelaako, mbubonya mbuli Jehova mbwaamba,\n52Lino mulanda wa-Abrahamu, naakamvwa majwi aabo, wakavundama ansi, wakomba Jehova. 53-Nkabela mulanda wakagwisya zintu zyansiliva azintu zyangolida azyakusama, wapa Rebeka. Alakwe munyinandumi wakwe, abanyina, wakabapa zintu ziyandisi. 54-Lino bakalya akunywa, walo abantu mbaakali abo, nkabela bakoona nkukonya oko. Nibwakaca, bakabuka, elyo wakati, Amundisungule kuya kulisimalelaangu, 55Pele munyinandumi wakwe abanyina bakati, Musimbi kacikede kulindiswe mazuba mace nanka ikumi, Amana, ulaya. 56-Wakabaambila kuti, Mutandicelezyi, nkaambo Jehova wandipa coolwe mulweendo lwangu. Amundisungule, njiinke kulisimalelaangu. 57Bakati, Atwiite musimbi, tuswiilile mbwaamba mwini. 58Mpawo bakaita Rebeka, bamubuzya kuti, Sa ulayanda kwiinka amuntu oyo? Wakavuwa kuti, Ndainka. 59-Aboobo bakasungula Rebeka mucizi wabo asikumulela wakwe amulanda wa-Abrahamu abantu bakwe. 60-Nkabela bakalongezya Rebeka, bati, O mucizi wesu, koba banyina bazyuulu zyazyuulu zyabantu, alunyungu lwako luvube mulyango wabaabo balusulide. 61Mpawo Rebeka wakanyampuka abasimbi bakwe, batanta ankamele, batobela muntu oyo. Mbuboobo mulanda mbwaakatola Rebeka akwiinka awe.\n62-Lino Izaka kalongede kuzwa ku-Cikala ca-Lahai-roi, kakede munyika ya-Negebi. 63-Nkabela Izaka wakali kuya bweendeenda musokwe ciindi cagoko; elyo naakatambya meso aakwe wakabona inkamele zileza. 64-Alakwe Rebeka wakatambya meso aakwe, wabona Izaka, elyo wakaseluka kuzwa kunkamele yakwe, 65-wabuzya mulanda kuti, Ino nguni oyu mwaalumi uuza bweendeenda musokwe kuzootuswanaanya? Mulanda wakati, Ngonguwe simalelaangu, Mpawo wakabweza kaputi, walivumba kumeso. 66Lino mulanda wakalwiida Izaka zintu zyoonse nzyaakacitide. 67Nkabela Izaka wakanjizya Rebeka mutente lya-Sara banyina. Wakatola Rebeka, abe mukazi wakwe, nkabela wakamuyandisya. Aboobo lzaka wakaumbulizigwa.


17 Jesu naakamana kwaamba zyintu eezyi, wakalanga kujulu akwaamba kuti: “Taata, ciindi casika lino; komulemya mwanaako kuti awalo akulemeke, 2 ikutegwa mbubonya walo mbowamupa nguzu zyakweendelezya bantu boonse, akonzye kupa buumi butamani kumweelwe woonse wabaabo mbomupede. 3 Eeci caamba buumi butamani, ikuti bakuzyiba yebo O Leza mwini-mwini ooli olikke, ayooyo ngookatuma, Jesu Kilisito. 4 Ndakulemeka anyika, kwiinda mukumanizya mulimo ngookandipa kuti ndicite. 5 Aboobo Taata kondilemya lino kumbali lyako abulemu mbondakajisi nendakacili anduwe inyika kaitanaba. 6 “Ndabazyibya zyina lyako bantu mbookandipa munyika. Bakali bako, pele wakabapa kulindime alimwi balibamba jwi lyako. 7 Lino bazyiba kuti zyintu zyoonse nzyookandipa zyakazwa kulinduwe; 8 nkaambo ndabaambila majwi ngowakandipa, eelyo baatambula akusinizya kuti ndakaboola kandili mwiiminizi wako alimwi basyoma kuti nduwe wakandituma. 9 Ndalomba kujatikizya mbabo; tandilombi cili coonse kujatikizya nyika, pele kujatikizya buyo baabo mbondipede; nkaambo mbibako, 10 alimwi zyintu zyangu zyoonse nzizyako azyako nzizyangu, alimwi ndalemekwa akati kabo. 11 “Alimwi tandicili munyika, pele balo bali munyika, mebo ndiboola kulinduwe. Taata Oosalala, kobakwabilila akaambo kazyina lyako eelyo ndyookandipa, ikutegwa babe bamwi mbubonya mbotubede swebo. 12 Nendakali ambabo ndakali kubakwabilila akaambo kazyina lyako ndyookandipa; alimwi ndababamba eelyo kunyina umwi wabo wasweeka ccita buyo mwana walunyonyooko, ikutegwa lugwalo luzuzikizyigwe. 13 Pele lino ndiboola kulinduwe, alimwi ndaamba zyintu eezyi munyika kutegwa kukondwa kwangu kuzyulile muli mbabo. 14 Ndabapa jwi lyako, pele nyika yabasula, nkaambo tabali banyika mbubonya mebo mbonditali wanyika. 15 “Tandikulombi kuti ubagusye munyika, pele kuti ubakwabilile akaambo kamubi. 16 Tabali banyika mbubonya mebo mbonditali wanyika. 17 Kobasalazya akasimpe; ijwi lyako nkasimpe. 18 Mbubonya yebo mbowakandituma munyika, andime ndakabatuma munyika. 19 Alimwi ndazumanana kusalala akaambo kambabo, ikutegwa abalo basalazyigwe akasimpe. 20 “Tandilombeli baaba balikke pe, pele ndilabalombela abaabo bandisyoma kwiinda mumajwi aabo; 21 ikutegwa boonse babe bamwi mbubonya yebo Taata andime mbotukamantene, ikuti abalo kabakamantene andiswe, ikutegwa nyika isyome kuti nduwe wakandituma. 22 Alimwi ndabapa bulemu mbondipede, ikutegwa babe bamwi mbubonya swebo mbotuli bamwi. 23 Mebo ambabo tukamantane alimwi ayebo ukamantane andime, ikutegwa babe bamwi cakulondola, ikuti nyika izyibe kuti nduwe wakandituma akuti ulabayanda balo mbubonya mbowali kundiyanda mebo. 24 Taata, ndiyanda kuti aabo mbowandipa abalo bakabe andime ooko nkweyooba, ikutegwa bakabone bulemu mbowandipa, nkaambo wakandiyanda kaitanaba nyika. 25 Taata ooluleme, inyika ncobeni taikuzyi pe; pele mebo ndilikuzyi alimwi bantu aaba balizyi kuti nduwe wakandituma. 26 Alimwi ndabazyibya zyina lyako alimwi ndiyoolizyibya ikutegwa luyando ndookali kundiyanda andulo lube muli mbabo alimwi mebo ambabo tukamantane.”


Kuzinzibala Kuyeeya | Ncolyaamba Bbaibbele\nAMUBALE MU Afrikaans Albanian Amharic Arabic Armenian Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Finnish French German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Myanmar Nepali Norwegian Oromo Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Turkish Twi Ukrainian Vietnamese Xhosa Zulu\nIno kuzinzibala kuyeeya ninzi?\n“Mbike moyo wangu kuncito zyako zyoonse, akuyeeya-yeeya milimo yako.”—Intembauzyo 77:12.\nKuzinzibala kuyeeya kulakonzya kwaamba nzila zisiyene-siyene, inzila zimwi zyakatalisyigwa azikombelo zya Kujwe. Mulembi umwi wakaamba kuti: “Kutegwa muntu acikonzye kucita boobu, weelede kuti kanyina ncayeeya.” Majwi aakwe atondezya kuti kutayeeya cilicoonse ciindi nobikkila maano kucintu cimwi naa zintu kulakonzya kuleta luumuno lwamumizeezo.\nIbbaibbele lilaamba mbokuyandika kapati kuzinzibala kuyeeya. (1 Timoteyo 4:15) Nokuba boobo, kuzinzibala kuyeeya nkolikulwaizya Bbaibbele takuli kubula cakuyeeya, kwiinduluka bbala naa mabala amwi kwalo zimwi ziindi kwaambwa kuti nkupeta. Muciindi caboobo, kuzinzibala kuyeeya nkolyaamba Bbaibbele kubikkilizya kubikkila maano kutwaambo mbuli, bube bwa Leza, nzila zyakwe, alimwi azilenge zyakwe. Mwaalumi uusyomeka kuli Leza wakapaila kuti: “Ndatweluka milimo yamaanza aako.” (Intembauzyo 143:5) Alimwi wakayungizya akwaamba kuti: “Nenkwiibaluka abulo bwangu, akukuyeeya muziindi zyamasiku.”—Intembauzyo 63:6.\nIno mbuti kuzinzibala kuyeeya mbokumugwasya?\n“Moyo wamululami ulayeeya kabotu mbweelede kuvuwa.”—Tusimpi 15:28.\nKuzinzibala kuyeeya kutupa kuliiba mumizeezo, kuba aacamba, alimwi akuba anguzu zyakulilemeka kabotu, calo cibikkilizya akuba abusongo akumvwisya zintu nzyotwaamba alimwi akucita. (Tusimpi 16:23) Aboobo, kuzinzibala kuyeeya kuli boobu kutupa kukkomana alimwi akupona buumi bulaampindu. Kujatikizya muntu wakali kuzinzibala kuyeeya kujatikizya Leza kwaziindi zinji, lugwalo lwa Intembauzyo 1:3 lwaamba kuti: “Uyooba mbubonya mbuli musamu uuzikidwe kumbali atulonga twamaanzi, uuzyala micelo yawo kuciindi ceelede, uujisi matu aatayumi; zyoonse nzyacita ziyooba acoolwe.”\nKuzinzibala kuyeeya alimwi kulatugwasya kumvwisya zintu alimwi akufwambaana kwiibaluka zintu. Mucikozyanyo, ciindi notwaiya cibeela cimwi cakulenga naa kaambo kamwi kamu Bbaibbele, tulaiya twaambo tunji tukkomanisya. Pele ciindi notuzinzibala kuyeeya twaambo ooto, tulabona mbotukozyanya amakani aamwi alo ngotwakayiide musyule. Aboobo mbubwenya mbuli sikubeza mbwapanga cintu cimwi cikkomanisya kuzwa kuzisamu, akwalo kuzinzibala kuyeeya kulatugwasya “kuyobolola” twaambo tumwi akupanga muzeezo omwe.\nSena kuzinzibala kuyeeya inga kweendelezyegwa?\n“Moyo wamuntu uleena kwiinda zintu zyoonse, ulijisi bulwazi bukaka kupona, taakwe uukonzya kuzibisya mbuubede?”—Jeremiya 17:9.\n“Mukati, mumoyo wamuntu, momuzwa mizeezo mibi, bwaamu, bubbi, bujayi, bumambe, kulikumbuzya, bubi, lweeno, bukkale busesemya, ibbivwe, kusampaula, . . . alimwi abufwubafwuba.” (Maako 7:21, 22) Inzya, mbubwenya mbuli mulilo, kuzinzibala kuyeeya kweelede kweendelezyegwa. Ikuti naa tiitwacita oobo, mizeezo mibi ilakonzya kubusya kulombozya kubyaabi calo cikonzya kutupa kwaalilwa kulyeendelezya akucita micito mibyaabi.—Jakobo 1:14, 15.\nIbbaibbele litukulwaizya kuzinzibala kuyeeya ‘zintu ziluleme, zisalala, ziyandika, zili ampuwo mbotu, alimwi zitembaulika.’ (Bafilipi 4:8, 9) Ikuti naa twabikka zintu zibotu zili boobu alimwi akuzisyanga mumizeezo yesu, tuyootebula bube bubotu, kwaambaula kabotu, alimwi akuba azilongwe zibotu abamwi.—Bakolose 4:6.\nIno Ncinzi Bbaibbele Ncolyaamba Kujatikizya Kuzinzibala Kuyeeya?\nNcolyaamba Bbaibbele Kujatikizya Zina lya Leza\nNcolyaamba Bbaibbele Kujatikizya Nkondo\nNcolyaamba Bbaibbele Kujatikizya Masunko\nBbaibbele Ncolyaamba Kujatikizya Bangelo


Mbomukonzya Kulwana Penzi Lyakulendelelwa | Lugwasyo Kumukwasyi\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\n“Ndakajisi beenzuma bobilo bakali kucitila antoomwe zintu akundisiya ndelikke. Ndakali kumvwa mbobakali kukkomana antoomwe. Aciindi cimwi kabali antoomwe kuŋanda ndakatuma fooni, mpoonya muntu umwi naakaingula fooni ndakabamvwa kabaambaula akuseka. Ndakamvwa buyo mbobakakkomene, calo icakandipa kuti ndilimvwe kulendelelwa kwiinda!”—Maria. *\nSena kuli nomwakalimvwide kulendelelwa? Naa mboobo, Bbaibbele lilijisi lulayo lukonzya kumugwasya. Pele cakusaanguna, amulange-lange zintu zisyoonto nzyomweelede kuzyiba kujatikizya kulendelelwa.\nBantu banji balalendelelwa zimwi ziindi. Eeci cilabikkilizya abaabo ibalibonya kuba ampuwo. Ino nkaambo nzi? Akaambo kakuti kanji-kanji kulendelelwa naa ikutalendelelwa kuyeeme ambobali babotu balongwe mbajisi muntu ikutali mbobali banji balongwe aabo. Bantu ibaboneka kuba aampuwo inga kabajanika abantu banji pele kabatajisi balongwe beni-beni calo cikonzya kubapa kulendelelwa.\nKulendelelwa kulakonzya kumupa kuciswa. Basikuvwuntauzya ibakalanga-langa malizauti aabantu ibali 148 bakaamba kuti kutayanzana kapati abantu kulakonzya kupa kuti muntu afwambaane kufwa. Alimwi kulijisi ntenda iinda “aziindi zyobilo aliyeeyo iiboola akaambo kakuneneya” alimwi “ncimwi buyo akufweba misanga yatombwe iili 15 abuzuba.”\nKulendelelwa kulakonzya kumupa kucita cintu cili coonse. Alimwi buya kulakonzya kumupa kusala kufwumbwa muntu uukonzya kuzumina kuba mulongwe wanu. Mukubusi uutegwa Alan wakaamba kuti: “Ciindi muntu naalendelelwa, ulakonzya kuyandisya kapati kuba awakubandika limwi. Ulakonzya kutalika kuyeeya kuti kuba awakubandika limwi uuli woonse kuli kabotu muciindi cakubulila limwi. Eeci cilakonzya kuleta mapenzi.”\nMincini iisumpukide talili lyoonse noimana penzi eeli. Mukubusi uutegwa Natalie wakaamba kuti: “Ndakali kutuma tugwalo twaafooni naa ma e-mail kubantu bali 100 abuzuba, nokuba boobo ndakalilendeledwe kapati. Awalo mukubusi uutegwa Tyler mbwalimvwa oobo. Waamba kuti: “Kutuminana tugwalo cili mbuli kulya twakulya tuuba-uba, pele kubandika mulomo mpande cili mbuli kulya cakulya cini-cini. Twakulya tuuba-uba ntubotu, pele muntu uyandika cakulya cini-cini kutegwa akkute.”\nAmuyeeyele zintu zibotu. Mucikozyanyo, amweezyeezye kuti mwaunka a Webbusaiti mpomukonzya kubona mafwoto, mpoonya mwabona mafwoto aabeenzinyoko ibali kupobwe nkomwatakatambwa. Aciindi eeci, mulakonzya kuyeeya zintu zyobilo, ambweni ikwaamba kuti beenzinyoko tiibakayanda kumutamba naa kulanga zintu munzila yeelede. Mbwaanga tamukonzyi kuzyiba twaambo toonse tujatikizyidwe, tamweelede kuyeeyela zintu zibi. Muciindi caboobo, amuyeeye ikaambo kabotu ikapa kuti batamutambi. Kanji-kanji mbomuzilanga zintu ncecipa kulimvwa kulendelelwa ikutali zintu izyacitika.—Njiisyo yamu Bbaibbele: Tusimpi 15:15.\nMutanoobelesyi majwi aakuyeeyela. Ciindi nomwalendelelwa, mulakonzya kwaamba majwi aakuyeeyela aakuti, ‘Mebo kunyina nonditambwa’ naa ‘Mebo bantu balanditantamuka lyoonse.’ Pele kuyeeya kuli boobu kulakonzya kupa buyo kuti ciindile kulimvwa kulendelelwa. Mizeezo iili boobu ilakonzya kupa kuti zintu kazicitika cakwiinduluka: Inga mwalimvwa kuti bantu tabamuyandi, calo cikonzya kumupa kulizandula, mpoonya mwalizandula mulakonzya kulendelelwa alimwi akulimvwa kuti bantu tabamuyandi.—Njiisyo yamu Bbaibbele: Tusimpi 18:1.\nKamumvwana abapati. Bbaibbele lilaamba kujatikizya buumi bwa Davida walo uyeeyelwa kuti wakali mukubusi ciindi nobakazyibana a Jonatani, mwaalumi iwakali kumukomenena amyaka iili 30. Nokuba kuti bakaliindene myaka, Davida alimwi a Jonatani bakaba balongwe beni-beni. (1 Samuele 18:1) Cintu cili boobu cilakonzya kumucitikila andinywe. Kiara, musimbi uujisi myaka iili 21 wakaamba kuti: “Caino-ino, ndakabona mbociyandika kuba abalongwe bapati. Ndilijisi balongwe bandiyanda ncobeni, ibapati kulindime amyaka minji alimwi ndilalumba kujatikizya mbobazilanga kabotu zintu alimwi ambobasitikide.”—Njiisyo yamu Bbaibbele: Jobu 12:12.\nAmuzyibe mbocigwasya kuba nyolikke. Bantu bamwi balimvwa kulendelelwa mbobabeda buyo balikke. Pele ikuba buyo nyolikke taceelede kumupa kulendelelwa. Mucikozyanyo, Jesu wakali kumvwana abantu, pele wakalizyi ambocigwasya kuba alikke. (Matayo 14:23; Marko 1:35) Mulakonzya kucita oobo andinywe. Muciindi cakubona kuti tacigwasyi kuba nyolikke, amubelesye ciindi eeci kuyeeya zintu zibotu zyamucitikila mubuumi. Eeci cilakonzya kupa kuti bantu kabayanda kuba balongwe banu.—Tusimpi 13:20.\n^ par. 4 Mazina aamwi mucibalo eeci acincwa.\n“Mazuba oonse aamuntu uupengede mabyaabi, pele ooyo uulaamoyo uukkomene ulaapobwe ciindi coonse.”—Tusimpi 15:15.\n“Kufwumbwa muntu uulizandula . . . ulabukaka busongo boonse bugwasya.”—Tusimpi 18:1.\n“Sena busongo tabujanwi kubantu bacembeede, alimwi sena maano taabooli akaambo kakupona myaka minji?”—Jobu 12:12.\n“Ndibona kuti bakubusi banji balalendelelwa pele balasisa. Mucikozyanyo, ciindi nobatumina beenzinyina tugwalo naa kubandika a Intaneti, inga tabali antoomwe abantu mbobabandika limwi—calo icikonzya kupa muntu kulendelelwa.”\n“Toonse tulijisi balongwe ibakalongela kumbi naa akaambo katwaambo tumwi tatukonzyi kubandika. Ndajana kuti cili kabotu kuzumanana kubandika ambabo nokuba kuti bakkala kulamfwu. Kubandika buyo amweenzinyoko ngomwakabonana kaindi, cilakonzya kumupa kulimvwa kabotu.”\nKulwana Penzi Lyakulendelelwa\nMbomukonzya Kuba Abalongwe Beni-beni\nNzila zyone zikonzya kumugwasya kuba azilongwe ziyumu.\nAmubone nzila zyotatwe zikonzya kumugwasya kumana penzi lyakulendelelwa alimwi akupanga zilongwe ziyumu.


Nehemiya 8 | Bbaibbele lili a Intaneti | Bbaibbele lya Busanduluzi Bwanyika Mpya\nMulawo wabalwa akupandululwa kubantu (1-12)\nKusekelela Pobwe lya Zivwuka (13-18)\n8 Mpoonya bantu boonse bakabungana antoomwe mubbuwa lyabuleya kumbele lya Mulyango wa Maanzi,+ eelyo bakaambila Ezara+ sikukkopolola* kuti alete bbuku lya Mulawo wa Musa,+ ooyo Jehova ngwaakapa bana Israyeli.+ 2 Aboobo Ezara mupaizi wakaleta bbuku lya Mulawo kumbele lyambungano+ yabaalumi, bamakaintu abaabo boonse ibakali kukonzya kuswiilila akumvwisya mubuzuba bwakusaanguna bwamwezi waciloba.+ 3 Eelyo wakaubala cakupozya mulawo+ mubbuwa lyabuleya ilyakali kumbele lya Mulyango wa Maanzi, kubaalumi, bamakaintu alimwi abaabo boonse ibakali kukonzya kuswiilila akumvwisya kuzwa mafwumofwumo kusikila akalangabwaaseme; mpoonya bantu bakaswiililisya+ izyakali kubalwa mubbuku lya Mulawo. 4 Lino Ezara sikukkopolola* wakaliimvwi acibumbili cazisamu ncobakapangide akaambo kamuswaangano ooyu; alimwi afwaafwi anguwe kululyo lwakwe kwakaimvwi Matitiya, Sema, Anaya, Uriya, Hilikiya a Maaseya; eelyo kulumwensyi lwakwe kwakali Pedaya, Misayeli, Malikiya,+ Hasumu, Hasi-badana, Zekariya a Mesulamu. 5 Ezara wakajalula bbuku bantu boonse kabalangilila, nkaambo wakali aabusena busumpukide kwiinda bantu boonse. Lino naakali kulijalula, bantu boonse bakaimikila. 6 Mpoonya Ezara wakatembaula Jehova Leza mwini-mwini, Leza mupati, eelyo bantu boonse bakati, “Ameni!* Ameni!”+ kumane bakatambika maanza aabo mujulu. Eelyo bakakotama akuvwuntama ansi kubusyu bwa Jehova. 7 Lino iba Levi, nkokuti Jeshua, Bani, Serebiya,+ Jamini, Akubu, Sebatai, Hodiya, Maaseya, Kelita, Azariya, Jozabadi,+ Hanani a Pelaya bakali kupandulwida bantu Mulawo.+ Lino bantu bakaliimvwi. 8 Alimwi bakazumanana kubala cakupozya mubbuku lya Mulawo wa Leza mwini-mwini, kabaupandulula kabotu-kabotu akutondezya mbougwasya; aboobo bakabagwasya bantu kumvwisya cakali kubalwa.+ 9 Lino Nehemiya, iwakali mweendelezi* aciindi eeco, Ezara+ mupaizi alimwi sikukkopolola* aba Levi ibakali kuyiisya bantu bakaambila bantu boonse kuti: “Buzuba oobu bulasalala kuli Jehova Leza wanu.+ Tamweelede kulila nokuba koomoka.” Nkaambo bantu boonse bakali kulila nobakali kuswiilila majwi aa Mulawo. 10 Nehemiya wakabaambila kuti: “Kamuya mukalye zyakulya zili amafwuta akunywa zintu zilweela, akupa zipego+ kulibaabo batajisi; nkaambo buzuba oobu bulasalala ku Mwami wesu, alimwi mutausi pe, nkaambo lukkomano lwa Jehova ndolumuyumya.”* 11 Kumane ba Levi bakali kuumuzya bantu boonse kabati: “Amuumune! Nkaambo buzuba oobu bulasalala, mutausi pe.” 12 Aboobo bantu boonse bakaunka kuyoolya akunywa akupana zyakulya akusekelela kapati,+ nkaambo bakaamvwisya majwi ngobakaambilwa.+ 13 Lino buzuba bwakatobela, basilutwe baziinga zyabantu boonse, bapaizi alimwi aba Levi bakabungana antoomwe kuli Ezara sikukkopolola* kuti bakamvwisisisye majwi aa Mulawo. 14 Mpoonya bakajana kuti kulilembedwe mu Mulawo ooyo Jehova ngwaakalailila kwiinda muli Musa kuti bana Israyeli beelede kukkala muzivwuka ciindi capobwe mumwezi waciloba,+ 15 akuti beelede kwaambilizya+ muminzi yabo yoonse alimwi amu Jerusalemu yoonse kuti: “Kamuya kubusena bwamalundu mukalete mitabi yamaolifa, yazisamu zyamafwuta, yamisiwe, yamakunka alimwi ayazisamu zimbi kutegwa mukapange zivwuka kweelana ambokulembedwe mumulawo.” 16 Aboobo bantu bakaunka kuyooleta mitabi kuti balipangile zivwuka, umwi aumwi aciluli caŋanda yakwe, mumabbuwa aabo, mumabbuwa aaŋanda ya Leza mwini-mwini,+ mubbuwa lyabuleya lyaku Mulyango wa Maanzi+ alimwi amubbuwa lyabuleya lyaku Mulyango wa Efraimu.+ 17 Eelyo boonse mumbungano yabantu ibakapiluka kuzwa mubuzike bakayaka zivwuka akukkala mulinzizyo, nkaambo bana Israyeli tiibakalinacitide pobwe lili boobu kuzwa kumazuba aa Joshua+ mwana wa Nuni kusikila buzuba oobo. Aboobo kwakali kusekelela kupati.+ 18 Buzuba abuzuba kwakali kubalwa bbuku lya Mulawo wa Leza mwini-mwini,+ kuzwa kubuzuba bwakusaanguna kusikila kubuzuba bwamamanino. Bakacita pobwe mazuba aali ciloba, eelyo mubuzuba bwalusele kwakaba muswaangano uusetekene kweelana amulawo.+\n^ Naa “mulembi.”\n^ Naa “Tirisata,” izina lyabulemu lyabana Persia ikwaamba mweendelezi wacooko.\n^ Naa “ninguzu zyanu.”


Matalikilo 13 IBBAIB63 - Lino Abramu wakazwa - Bible Search\nMatalikilo 12 Matalikilo 14\nAbramu a-Loti mbubakaanzaana\n1Lino Abramu wakazwa ku-Egepita, walo abanakwe aboonse mbaakali abo a-Loti, wasika ku-Negebi. 2-Nkabela Abramu kali muvubi loko, kajisi iŋombe ansiliva angolida. 3Lino wakali kweendeenda kuzwa kuNegebi mane wakasika ku-Beteli, oko nkukonya nkwaakataanguna kuyaka zilao zyakwe, akatikati ka-Beteli a-Ai, 4-nkucakabede cipaililo ncaakayaka akutaanguna. Oko Abramu wakakomba muzina lya-Jehova. 5Alakwe Loti iwakali kweenda a-Abramu kajisi imbelele aŋombe amatente. 6-Nkabela nyika yakaceya; teebakakonzya kukala antoomwe pe, nkaambo kabajisi imbono zinji, aboobo bakakacilwa kukala antoomwe. 7-Lino kwakabuka inkondo akati kabasikweembela iŋombe zya-Abramu abasikweembela iŋombe zya-Loti. Kuciindi eco ba-Kanana aba-Perizi kabacikede munyika.\n8-Elyo Abramu wakaambila Loti kuti, Wence kutabi inkondo akati kesu, yebo ambebo, abeembeli bako abeembeli bangu, nkaambo tuli bamukowa omwe. 9-Sa nyika yoonse tiili kubusyu bwako na? Atupambukane ambebo, Na ulayanda kuya kucimwesi, mebo ndaya kululyo; na ulayanda kuya kululyo, mebo ndaya kucimwesi. 10-Mpawo Loti wakatambya meso aakwe, wabona nkwaalale yoonse ya-Jordano, wabona kuti, koonse koonse ili amaanzi. Kuciindi eco, Jehova natakalina kunyonyoona Sodoma a-Gomora, yakali mbubonya mbuli muunda wa-Jehova, mbuli nyika ya-Egepita noya ku-Zoari. 11Lino Loti wakalisalila inkwaalale yoonse ya-Jordano, watozya kujwe. Mbuboobo mbubakaanzaana amweenzinyina. 12-Abramu kakede munyika ya-Kanana; Loti kakede muminzi yankwaalale, kaya buyakayaka zilao zyakwe mane wakasika ku-Sodoma. 13-Pele bantu ba-Sodoma bakali basizibi, bakali babi loko kumeso aa-Jehova,\n14-Lino Jehova wakaambila Abramu, naakamana kwaanzaana a-Loti, wati, Tambya meso aako, ubone koonse koonse kuzwa mpobede, kunyika akumusanza, kujwe akumbo, 15-nkaambo nyika yoonse njowabona, njoipa nduwe alunyungu lwako, mane kukabe kutamani. 16-Njoovuzya lunyungu lwako, lube mbuli lusuko lwaansi. Na muntu ulakonzya kubala lusuko lwaansi, lino lunyungu lwako alwalo luyoobalika. 17Buka, koya bweendeenda mubulumfu boonse bwanyika akubwaamba bwayo boonse, nkaambo njooipa nduwe. 18Mpawo Abramu wakalonzya itente lyakwe, wiinka, waakukala kumibanga ya-Mamre iili ku-Hebroni, nkabela wakayakila Jehova cipaililo mpoonya awo.


Matalikilo 28 IBBAIB63 - Mpoonya awo Izaka wakaita - Bible Search\nMatalikilo 27 Matalikilo 29\nJakobo mbwaakatumwa ku-Padanaramu\n1-Mpoonya awo Izaka wakaita Jakobo, wamulongezya, wamulailila kuti, Toelede kukwata mwanakazi wabana ba-Kanana pe. 2Buka, ukainke ku-Padanaramu, kuŋanda ya-Betueli wisi banyoko, ukakwate mwanakazi nkuko, umwi wabana basimbi ba-Labani mukulana wabanyoko. 3-Leza Singuzuzyoonse akupe coolwe, akuzyazye loko, akuvuzye, kuti ube mikowa minji. 4-Akupe lulongezyo lwa-Abrahamu, webo alunyungu lwako, ukavube nyika yabusimutuntuli bwako, Leza njaakapa Abrahamu. 5Mbuboobo Izaka mbwaakatuma Jakobo, nkabela wakainka ku-Padanaramu, kuli-Labani mwana wa-Betueli mu-Aramu, mukulana wa-Rebeka banyina Jakobo a-Esau,\n6Lino Esau wakabona Izaka mbwaakalongezya Jakobo akumutuma kuPadanaramu kuti akwate mwanakazi wakooko, ambwaakamulailila mukulongezya kwakwe kuti, Toelede kukwata mwanakazi wabana basimbi ba-Kanana, 7alakwe Jakobo mbwaakaswiilila wisi abanyina akwiinka ku-Padanaramu. 8-Alimwi Esau naakabona kuti bana basimbi ba-Kanana mbabi mumeso aa-Izaka wisi, 9-Esau wakaya kuli-Ismayeli, waakukwata Mahalati mwana musimbi wa-Ismayeli mwana wa-Abrahamu, mucizi waNebayoti, waalikila banakazi mbaakakwete kale.\nCiloto ca-Jakobo ncaakalota ku-Beteli\n10-Lino Jakobo wakazwa ku-Beereseba, watola inzila yakuya ku-Harani. 11Asike kubusena bumwi, wakalala nkuko, nkaambo izuba lyakamubbilila. Nkabela wakabweza limwi lyamabwe aakooko, walisegezya kumutwe wakwe, woona nkukonya oko. 12-Elyo wakalota. Muciloto cakwe wakabona itantilo liimvwi ansi, ampela yalyo yakasika kujulu, nkabela baangelo ba-Leza bakali kuya butanta akuseluka alindilyo. 13-Alakwe Jehova wakaliimvwi atala alyo, nkabela wakati, Ndime Jehova, Leza wa-Abrahamu uso, a-Leza wa-Izaka. Nyika eyi mpolede alinjiyo, ndaipa nduwe alunyungu lwako. 14-Nkabela lunyungu lwako luyoovula mbuli bulongo bwaansi, luyoomwaala kumbo akujwe akunyika akumusanza, alimwi mulinduwe amulunyungu lwako inzubo zyoonse zyanyika moziyoojana coolwe. 15-Bona! Ndi ayebo, njookubamba koonse nkoya, alimwi njookuboozya kunyika eyi. Nsikooyookulekelezya pe mane lumwi nkacite ncenambide. 16-Mpawo Jakobo wakasinsimuka, wati, Ncobeni Jehova mpali mpoonya ano, pele mebo teendezi. 17Nkabela wakayoowa, wati, Ma! Bulayoosya busena obuno! Ncobeni njeŋanda ya-Leza, ngomulyango wakujulu.\n18Nibwakaca, Jakobo wakafuma, wabweza ibbwe elyo ndyaakalisegamizizye, waliimika kuti libe malende, watila mafuta amutwe walyo. 19-Lino obo busena, wakabuulika izina lya-Beteli, pele kukutaanguna izina lyamunzi kauli Luzi. 20-Elyo Jakobo wakakonka cikonke, wati, Na Leza wazumina kuba ambebo aku ndi bamba mulweendo olu nduntolede, alimwi ulandipa insima yakulya azikobela zyakusama, 21-akundiboozya caluumuno kuŋanda yataata, elyo Jehova uyooba Leza wangu, 22-alyalo ibbwe eli ndinjiimikide kuti libe male nde liyooba iŋanda ya-Leza. Alimwi kufumbwa nzondipa, ncobeni njooboozya cipanzi cakumi cazyo kulinduwe.


Myeelwe 10 IBBAIB63 - Lino Jehova wakaambila Musa kuti, - Bible Search\nMyeelwe 9 Myeelwe 11\n1Lino Jehova wakaambila Musa kuti, 2-Kolicitila myeembo yobile yansiliva yacifulamubisi, ibe yakwiitya bantu ciindi cakweenda aciindi cakulyokezya. 3-Na yalila yoonse yobile, imbungano yoonse yabantu ileelede kuyoboloka kulinduwe kumulyango watente lyambunganino. 4-Pele na walila omwe buyo, kulayoboloka basilutwe balike, basimutwe banzubo zya-Israyeli. 5-Na walilisya mweembo, inkamu zyabantu ziyakide zilao kulubazu lwakujwe zilanyamuka. 6Lino kuciindi cakulilisya lwabili, inkamu zyabantu ziyakide zilao kulubazu lwakumusanza zilanyamuka. Kulilisya kwamweembo ncecitondezyo cakweenda. 7-Pele kuciindi cakubunganya bantu, amulizye mweembo, pele kulilisya utalilisyi pe. 8-Bapaizi, bana ba-Aroni, mbobeelede kulizya myeembo. Ngumulao walyoonse mumazyalani aanu conse. 9-Alimwi ciindi cakuya kunkondo kuyoolwisya basinkondonyoko bamupenzya munyika yanu, myeembo ileelede kulilisya, lino munooyeeyegwa kubusyu bwa-Jehova Leza wanu, aboobo munoofutulwa kumaanza aabasinkondonyoko. 10-Alimwi kuziindi zyanu zyakusekelela, amumapobwe aabikidwe, amuziindi zyamwezi mupya, amulizye myeembo kuzipaizyo zyanu zyakutenta akuzipaizyo zyanu zyakutontozya, ibe ciibalusyo kubusyu bwa-Leza wanu. Ndime Jehova Leza wanu.\nBa-Israyeli mbubakalonga kuzwa ku-Sinai\n11-Lino mumwaka wabili, mumwezi wabili, mubuzuba bwamakumi obile bwamumwezi, ijoba lyakaumbuluka atala lyacikombelo cacizuminano. 12-Lino bana ba-Israyeli bakatalika kulonga kuzwa kunkanda ya-Sinai, nkabela ijoba lyakaakwiima kunkanda ya-Parana. 13-Bakatola lweendo lwabo mbubonya mbuli Jehova mbwaakalailila kumulomo wa-Musa. 14Bantu bandembela yalabba lyabana ba-Juda mbobakataanguna kweenda, munkamu zyabo, nkabela silutwe wankamu yabo wakali Nasoni mwana wa-Aminadabu. 15Asilutwe wamusyobo wabana ba-Isakara kali Netaneeli mwana wa-Zuwara. 16Asilutwe wamusyobo wabana ba-Zebuloni wakali Eliabu mwana wa-Heloni.\n17-Lino cikombelo nicakamwayigwa, bakanyamuka bana ba-Gerisoni abana ba-Merari, basikuyumuna cikombelo. 18Musule lyabo bakanyamuka bantu bandembela yalabba lya-Rubeni, munkamu zyabo, nkabela silutwe wankamu yabo wakali Elizuri mwana wa-Sedeuri. 19Asilutwe wamusyobo wabana ba-Simeoni wakali Selumiyeli mwana wa-Zurisadai. 20Asilutwe wamusyobo wabana ba-Gadi kali Eliyasafe mwana wa-Deyueli.\n21Lino bakanyamuka ba-Kohati, basikuyumuna zintu zisalala; nkabela beenzinyina bakayaka itente kabatanasika bamwi. 22Lino musule lyabaabo bantu bandembela yalabba lyabana ba-Efraimu bakanyamuka, munkamu zyabo, nkabela silutwe wankamu yabo kali Elisama mwana wa-Amihudi. 23Asilutwe wamusyobo wabana ba-Manase kali Gamaliyeli mwana waPedazuri. 24Asilutwe wamusyobo wabana ba-Benjamini kali Abidana mwana wa-Gideoni.\n25-Musule lyabaaba bakeenda bantu bandembela yalabba lyabana ba-Dani, munkamu zyabo; mbembabo bakasyaalila kweenda akati kamalabba oonse; nkabela silutwe wankamu yabo wakali Ahiezeri mwana wa-Amisadai. 26Asilutwe wamusyobo wabana ba-Aseri kali Pagiyeli mwana wa-Okirani. 27Asilutwe wamusyobo wabana ba-Nafitali kali Ahira mwana wa-Enani. 28-Mbuboobo inkamu zyabana ba-Israyeli mbuzyakali kweenda muciindi cakulonga.\n29-Lino Musa wakaambila Hobabu mwana wa-Reueli mu-Midyani, simakwaakwe Musa, wati, Tuli mulweendo lwakuya kucisi Jehova ncaakaamba kuti, Njoomupa ncico. Atweende ayebo, lino tulakucitila kabotu, nkaambo Jehova waamba makani mabotu aaba-Israyeli. 30Pele wakuvuwa kuti, Nsikooinka pe, ndaya kunyika yangu akulibasikamukowama. 31-Wakati, Utatupambuki, nkaambo ulizi kuti tuyooyaka zilao zyesu munkanda, uyootubeda meso esu. 32Na wainka aswebo, kufumbwa cintu cibotu Jehova ncatucitila, tulakucitila mbubonya ayebo.\n33-Mpoonya awo bakalonga kuzwa kucilundu ca-Jehova, bakeenda mazuba otatwe. Ibbokesi lyacizuminano ca-Jehova lyakabazulwida mazuba otatwe kuyoobayandawida cilyokezezyo. 34-Alyalo ijoba lya-Jehova lyakali amutwe wabo ciindi casikati mukweendeenda kwabo koonse.\n35-Lino kufumbwa ciindi ibbokesi lya-Leza nilyakanyampuka, Musa wakati, Buka, O Jehova, kuti basinkondonyoko bamwaike, abaabo bakusula bacije kubusyu bwako. 36-Akuciindi cakulyokezya kwalyo, wakati, Boola, O Jehova, kumakumi aazyuulu zyazyuulu zyaba-Israyeli.


Jehova—Sikutupa Nzyotuyandika Alimwi Sikutukwabilila | Yakwiiya\nNgazi Yamulindizi—Yakwiiya | February 2014\nAMUBALE MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nJehova—Sikutupa Nzyotuyandika Alimwi Sikutukwabilila\n“Mbwabikkide moyo wakwe kulindime, njoomuvuna. Njoomusumpula, nkaambo ulizi izina lyangu.”—INT. 91:14.\nNkaambo nzi ncotukonzya kwaamba kuti Jehova Ngosikutupa nzyotuyandika Mupati?\nIno mulimo nzi Jesu ngwaacita mukuyanzanya bantu kuli Leza?\nIno mbuti Jehova mbwabakwabilila aabo bamuyanda alimwi akumumvwida?\n1, 2. Nkwiindana nzi kuliko kujatikizya bukkale bwamumukwasyi alimwi ambotwakakaiya kasimpe?\nJEHOVA ngowakatalisya bubambe bwamukwasyi. (Ef. 3:14, 15) Aboobo, nokuba kuti tuzulilwa kumukwasyi omwe, tujisi zilengwa abukkale bwiindene-indene. Ambweni mwali kukkala abazyali banu kuzwa ciindi nomwakazyalwa kusika limwi mwakomena. Bamwi ambweni bakafwidwa bazyali babo, andiza akaambo kakuciswa naa ntenda imwi. Mpoonya bamwi tababazyi bazyali babo.\n2 Akati kabamukwasyi wabakombi ba Jehova, mbotwakakaiya kasimpe tuliindene. Kweelana ambobaamba bamwi, ambweni ‘mwakakomenena mukasimpe’ alimwi bazyali banu bakamuyiisya njiisyo zya Leza. (Dt. 6:6, 7) Ambweni muli akati kabantu banji ibakaiya kasimpe kwiinda mumulimo wakukambauka uucitwa ababelesi ba Jehova.—Lom. 10:13-15; 1 Ti. 2:3, 4.\n3. Nzyintu nzi izitucitikila toonse?\n3 Nokuba kuti kuli twaambo ootu itwaambwa kale, kuli zyintu zimwi zitucitikila toonse. Tulapenga azyintu zibyaabi akaambo kakutamvwida kwa Adamu alimwi twakakona kutalondoka, cibi alimwi alufwu. (Lom. 5:12) Nokuba kuti cili boobo, mbotuli bakombi bakasimpe, cileelela kwiita Jehova kuti ngu “Taateesu.” Kujatikizya bantu ba Leza bansiku ibakasalidwe, lugwalo lwa Isaya 64:8 lwaamba kuti: “Nduwe Taateesu, O Jehova.” Kuyungizya waawo, kumatalikilo aamupailo wacikozyanyo, Jesu wakabelesya mabala aakuti: “Taateesu ooli kujulu, alisalazyigwe zyina lyako.”—Mt. 6:9.\n4, 5. Kutegwa tugwasyigwe notulanga-langa kulumba kwesu kuli Taateesu, Jehova, nzyintu nzi nzyotweelede kubikkila maano?\n4 Taateesu wakujulu ulatupa nzyotuyandika alukwabililo mbotuli bantu baita zyina lyakwe calusyomo. Sintembauzyo wakazubulula majwi aa Leza kaamba kuti: ‘Mbwabikide moyo wakwe kulindime mukombi wakasimpe, njoomuvuna. Njoomusumpula, nkaambo ulizi izina lyangu.’ (Int. 91:14) Masimpe, Jehova Leza caluyando ulapa maccijilo kuzwa kuli basinkondoma alimwi ulatukwabilila mbotuli bantu bakwe kutegwa tutanyonyoonwi cakumaninina.\n5 Kutegwa tuzumanane kumulumba Taateesu wakujulu, atulange-lange mbazu zyotatwe iziyandika: (1) Taateesu Ngosikutupa nzyotuyandika. (2) Jehova Ngosikutukwabilila. (3) Alimwi Leza Mulongwe wesu uubainda boonse. Notulanga-langa mbazu eezyi, atuzinzibale kuyeeya cilongwe cesu a Leza alimwi akubona mbotukonzya kumulemeka Taateesu. Kuyungizya waawo, tulagwasyigwa kwiinda mukulanga-langa zilongezyo Jehova nzyabambilide baabo ibaswena kulinguwe.—Jak. 4:8.\nJEHOVA, SIKUTUPA NZYOTUYANDIKA MUPATI\n6. Muunzila nzi imwi Jehova mwasinizya kuti Ngosikupa “cipego cibotu cili coonse”?\n6 Sikwiiya Jakobo wakalemba kuti: “Cipego cibotu cili coonse alimwi acipego cilondokede cili coonse zizwa kujulu, zilaseluka kuzwa kuli Taata wamimuni yakujulu.” (Jak. 1: 17) Buumi ncipego cibotu kuzwa kuli Jehova. (Int. 36:9) Kwiinda mukubelesya buumi bwesu kucita luyando lwa Leza, tulajana zilongezyo zinji lino alimwi akuba abulangizi bwabuumi butamani munyika mpya. (Tus. 10:22; 2 Pe. 3:13) Pele ino eeci inga cakonzyeka buti mbwaanga kuli zyintu zibyaabi akaambo kakutamvwida kwa Adamu?\n7. Mbuti Leza mbwaajalula nzila kutegwa tube acilongwe anguwe?\n7 Masimpe, munzila zinji Jehova Ngosikupa nzyotuyandika Mupati. Mucikozyanyo, luzyalo lwakwe lulatugwasya notuyandika kuvwunwa. Inzya, toonse tulabisya alimwi twakakona kutalondoka kuzwa kuli taateesu wakusaanguna waanyika. (Lom. 3:23) Nokuba boobo, akaambo kaluyando lwa Jehova, wakabweza ntaamu yakujalula nzila kutegwa tube acilongwe anguwe. Mwaapostolo Johane wakalemba kuti: “Lino oobu mbolwakayubununwa luyando lwa Leza kulindiswe, nkaambo Leza wakatuma Mwanaakwe simuzyalwaalikke munyika ikutegwa tukonzye kuba abuumi kwiinda mulinguwe. Iluyando lwaambwa waawa taluli akaambo kakuti swebo twali kumuyanda Leza pe, pele walo nguwakatuyanda akutuma Mwanaakwe kuti abe cipaizyo cakumanya zibi zyesu akutuyanzanya a Leza.”—1 Jo. 4:9, 10.\n8, 9. Ino mbuti Jehova mbwaakatondezya kuti Ngosikutupa Ziyandika Mupati mumazuba aa Abrahamu alimwi a Izaka? (Amubone cifwanikiso icili kumatalikilo aacibalo.)\n8 Mumwaanda wamyaka wa 19 B.C.E., kwakacitika cintu cimwi cabusinsimi calo icakayubununa bubambe bwa Jehova bwaluyando kubantu bamvwida kutegwa bakakkomane abuumi butamani. Lugwalo lwa Bahebulayo 11:17-19 lupandulula kuti: “Akaambo kalusyomo, Abulahamu naakasunkwa kwakasyeede buyo asyoonto kuti amutuule Izaka—imuntu ooyo iwakatambula zisyomezyo calukkomano wakatalika kutuula mwanaakwe simuzyalwaalikke—nokuba kuti wakaambilidwe kuti: ‘Iluyootegwa ndunyungu lwako luyoozwa muli Izaka.’ Pele wakasyomede kuti Leza wakali kukonzya kumubusya nokuba kuzwa kubafwu, eelyo wakamutambula ncobeni kuzwa kulufwu munzila yacikozyanyo.” Tacikatazyi kubona kukozyanya kuliko. Jehova wakaaba Mwanaakwe, Jesu Kristo, kubantu boonse.—Amubale Johane 3:16, 36.\n9 Eelo kaka Izaka weelede kuti wakakkomana kuvwunwa kulufwu kali cipaizyo! Cakutadooneka, wakalumba Leza akaambo kabubambe bwakuleta cipaizyo cimbi—mugutu wakapatide mucitewo icakali afwaafwi. (Matl. 22:10-13) Nkakaambo kaako busena oobuya ncobwazikwiitwa kuti “Jehova-jire,” icaamba kuti Jehova uyoopa ziyandika.—Matl. 22:14.\nBUBAMBE BWAKUYANZANA A LEZA ALIMWI\n10, 11. Mbaani bali kumbele ‘mumulimo wakuyanzanya,’ alimwi muunzila nzi mobacita oobo?\n10 Notuzinzibala kuyeeya Jehova mbwatondezya kuti Ngosikutupa nzyotuyandika Mupati, tulalumba kapati kuzyiba mulimo Jesu Kristo ngwacita, mbubwenya mbuli Paulo mbwaakacita naakalemba kuti: “Oobu mbotwasinizya, ikuti muntu omwe wakafwida boonse; aboobo mubwini boonse bakalifwide; alimwi wakafwida boonse kutegwa aabo bapona kabataciliponeni beni, pele kabaponena yooyo iwakabafwida alimwi wakabusyigwa.”—2 Ko. 5:14, 15.\n11 Akaambo kaluyando ndobajisi kuli Leza alimwi akulumba kwabo kucoolwe cipati cakumubelekela, Banakristo bakusaanguna calukkomano bakautambula “mulimo wakuyanzanya.” Mulimo wabo wakukambauka alimwi akugwasya bantu kuba basikwiiya wakajalula nzila kubantu babombe myoyo kutegwa babe muluumuno a Leza, bakkomane kuba mucilongwe anguwe alimwi mukuya kwaciindi babe bana bakwe bakumuuya. Mazuba aano, babelesi ba Jehova bananike balacita mulimo nguwenya. Mulimo ngobazuzikizya kabali baiminizi ba Leza a Kristo upa kuti bantu beelela bakwelwe a Jehova alimwi akuba basyomi.—Amubale 2 Bakolinto 5:18-20; Joh. 6:44; Mil. 13:48.\n12, 13. Ino inga twatondezya buti kuti tulalumba zipego izizwa kuli Jehova?\n12 Akaambo kakulumba Jehova mbwali Sikutupa nzyotuyandika Mupati, Banakristo boonse ibajisi bulangizi bwaanyika balatola lubazu mumulimo wakukambauka Bwami antoomwe abananike. Mumulimo ooyu, tulabelesya Bbaibbele, cipego cimbi cibotu kuzwa kuli Leza. (2 Ti. 3:16, 17) Kwiinda mukulibelesya kabotu mumulimo Jwi lya Leza ilyakasololelwa amuuya, tupa bamwi coolwe kutegwa bakajane buumi butamani. Kutegwa tuzwidilile mumulimo ooyu, umwi aumwi wesu usyoma cipego acimbi icizwa kuli Jehova—muuya wakwe uusalala. (Zek. 4:6; Lk. 11:13) Mboubeleka muuya uusalala ulakkomanisya kweelana ambokutondezyegwa mu Yearbook of Jehovah’s Witnesses imwi aimwi. Eelo kaka ncoolwe kutola lubazu mumulimo ooyu kutegwa Taateesu alimwi Sikutupa nzyotuyandika atembaulwe!\n13 Notulanga zyintu zyoonse Leza nzyaatupa, tweelede kulibuzya kuti: ‘Sena ndilabeleka kusikila mpondigolela mumulimo kutondezya kulumba Jehova akaambo kazipego zyakwe? Muunzila nzi mondikonzya kuyaambele akuba mukambausi musungu wamakani mabotu?’ Tulakonzya kutondezya kulumba kwesu kuzipego zibotu zya Leza kwiinda mukubikka zyintu zya Bwami mubusena bwakusaanguna mubuumi bwesu. Kuti twacita oobo, Jehova uyakutulanganya. (Mt. 6:25-33) Akaambo kaluyando lwa Leza, tuliyandide kucita zyoonse nzyotukonzya kutegwa tumukkomanisye alimwi akupa moyo wakwe kukondwa.—Tus. 27:11.\n14. Muunzila nzi Jehova mwaali Muvwuni wabantu bakwe?\n14 Sintembauzyo Davida wakaimba kuti: “Mebo ndi mucete, ndipengede, pele Mwami ulandiyeeya. Nduwe mugwasyi wangu, muvuni wangu.” (Int. 40:17) Cakwiinduluka-induluka, Jehova wali Muvwuni wabantu bakwe kabali nkamu, kwaambisya ciindi nobapenzyegwa kapati alimwi basinkondonyina nobazumanana kubalwana. Eelo kaka tulamulumba Leza akaambo kalugwasyo lwakwe kuziindi zili boobo alimwi azipego zyakumuuya nzyatupa lyoonse!\n15. Amupe cikozyanyo usyi siluyando mbwakonzya kukwabilila mwanaakwe.\n15 Usyi siluyando ulabapa bana bakwe nzyobayandika alimwi ulabakwabilila. Lyoonse ulayanda kubavwuna kuti kakuli ntenda. Mukwesu umwi ulayeeya cintu cimwi cakacitika naakacili mulombe. Walo abausyi bakali kuya kuŋanda kuzwa mumulimo wamumuunda ciindi nobakabelesya nzila iyakabatola kutala aakalonga. Mvwula mpati mafwumofwumo yakawa akupa kuti kalonga kapaye. Nzila ilikke iyakali kukonzya kubeleka kuzabuka kalonga nkusotoka kuzwa aabbwe limwi lipati kuya aabbwe limbi. Kali kumbele lyabawisi, mulombe wakaimpya kulyata bbwe, akuwida mumaanzi aakapaide alimwi wakabbila ziindi zyobilo. Eelo kaka mulombe wakalumba bausyi cakufwambaana nobakamujata kukkuko akumuvwuna kutegwa atanywidi! Taateesu wakujulu ulatuvwuna kuzyintu izili mbuli maanzi aajisi nguzu zyamunyika mbyaabi eeyi alimwi akumuleli wanjiyo, Saatani. Cakutadooneka, Jehova ngo Sikukwabilila wiinda bantu boonse ngobakonzya kusyoma.—Mt. 6:13; 1 Jo. 5:19.\n16, 17. Mbuti Jehova mbwaakagwasya akukwabilila bana Israyeli ciindi nobakali kulwana abana Amaleki?\n16 Lukwabililo ndwaakapa Jehova lulatondezyegwa kabotu kwiinda muli cakacitika bana Israyeli nobakavwunwa kuzwa mubuzike mu Egepita alimwi aciindi naakabakwabilila camaleele nobakali kuzabuka Lwizi Lusalala mu 1513 B.C.E. Nobakeenda kwiinda munkanda kuya ku Cilundu ca Sinai, bana Israyeli bakasika ku Refidimu.\n17 Kweelana abusinsimi bulembedwe ku Matalikilo 3:15, kweelede kuti Saatani wakalibindide naakali kuyanda kulwana bana Israyeli ibatakakwabilidwe. Wakacikonzya kucita oobo kwiinda mubana Amaleki, balo ibakali basinkondonyina abantu ba Leza. (My. 24:20) Amuyeeye Jehova ncaakazuzikizya kwiinda mubaalumi bone basyomeka—Joshua, Musa, Aroni alimwi a Huri. Ciindi Joshua naakali kulwana bana Amaleki, Musa, Aroni a Huri bakali acilundu icakali afwaafwi. Bana Israyeli bakazunda munkondo ciindi Musa naakanyamuna maanza aakwe. Ciindi maanza aakwe naakalema, Aroni alimwi a Huri bakamugwasyilizya. Aboobo, “Joshua wakawisya Amaleki abantu bakwe” akaambo kalugwasyo alukwabililo lwa Jehova. (Kul. 17:8-13) Musa wakayaka cipaililo ookuya, akucuulika kuti “Jehova-nisi,” ambweni icaamba kuti Jehova nindembela yangu.—Amubale Kulonga 17:14.15.\nKUKWABILILWA KUTUKOLE TWA SAATANI\n18, 19. Ndukwabililo nzi Leza ndwaapa babelesi bakwe kuciindi ecino?\n18 Jehova ulabakwabilila bantu bamuyanda alimwi ibamumvwida. Mbubwenya mbuli bana Israyeli nibakali abusena butegwa Refidimu, andiswe tulanga kuli Jehova kutegwa atukwabilile ciindi notupenzyegwa abasinkondoma. Kanji-kanji Jehova wali kutukwabilila mbuli nkamu alimwi wazumanana kutuvwuna kuzwa kutukole twa Diabolosi. Amuyeeye zyakacitika zimwi mwalo Leza mwaakabakwabilila bakwesu abacizyi akaambo kakutatola lubazu mutwaambo twacisi. Mucikozyanyo, oobu mbocakabede kuciindi cabulelo bwa Nazi mucisi ca Germany alimwi amuzisi zimwi mumyaka yamuma 1930 alimwi akumatalikilo aamyaka yamuma 1940. Kubala alimwi akuzinzibala kuyeeya kujatikizya zibalo eezyi azimwi zijanika muma Yearbook zyalo zitondezya Leza mbwaakabakwabilila muziindi eezyi zyamapenzi kulakonzya kuyumya lusyomo lwesu muli Jehova walo uli ngo Mayubilo eesu.—Int. 91:2.\nJehova ulakonzya kubelesya basyomima kutegwa batugwasye kuzumanana kusyomeka muziindi zikatazya (Amubone mincali 18-20)\n19 Kwiinda mumbunga ya Jehova alimwi amabbuku aazwa mumbunga eeyi, tulatambula ziyeekezyo zitupa kuti tukwabililwe. Amubone kaambo aaka mbokagwasya mumyaka misyoonto yainda. Akaambo kakuti nyika izwide zyintu zibyaabi alimwi azyintu ziletela muzeezo wakoonana, Jehova wapa ziyeekezyo alimwi alugwasyo iziyandika lino kutegwa atucenjezye kujatikizya kutalilemeka. Mucikozyanyo, tulatambula lulayo kutegwa tutayanzani abalongwe babyaabi bajanika aa intaneti. *—1 Ko. 15:33.\n20. Ino ndukwabililo nzi alimwi mbusolozi nzi ibujanika mumbungano ya Bunakristo?\n20 Mbuti mbotukonzya kutondezya kuti tuli ‘mukuyiisyigwa a Jehova’? Nkwiinda mukuswiilila milawo yakwe cakulomya. (Is. 54:13) Mumbungano tulajana busolozi alimwi alukwabililo ndotuyandika mwalo baalumi basyomeka mobabeleka kabali baalu ikupa lulayo alimwi alugwasyo lwamu Magwalo. (Gal. 6:1) Ibukwabilizi bwa Jehova bwaluzyalo bulatusikila kwiinda “muzipego zyabantu.” (Ef. 4:7, 8) Ino ncinzi ncotweelede kucita? Ikulibombya cakulyaaba alimwi akumvwida inga kwatuletela zilongezyo zya Leza.—Heb. 13:17.\n21. (a) Ino tweelede kukanza kucita nzi? (b) Ino ncinzi iciyakulangwa-langwa mucibalo citobela?\n21 Atuzumine kusololelwa amuuya uusalala alimwi akutobela busolozi bwa Taateesu wakujulu. Alimwi tuyandika kuzinzibala kuyeeya kujatikizya mbwaakali kupona Mwanaakwe, Jesu Kristo, alimwi akusolekesya kutobela cikozyanyo cakwe ciinda kubota. Akaambo kakumvwida kusikila kulufwu, Jesu wakapegwa bulumbu bupati. (Flp. 2:5-11) Mbubwenya mbuli nguwe, tuyakulelekwa akaambo kakusyoma muli Jehova amoyo wesu woonse. (Tus. 3:5, 6) Aboobo, lyoonse atulange kuli Jehova mbwali Sikupa nzyotuyandika alimwi Sikukwabilila uutakonzyi kweezyanisyigwa amuntu uuli woonse. Eelo kaka taciliboteli coolwe cakumubelekela! Luyando lwesu luyakukomena ciindi notulanga-langa mbazu yatatu mbwatulanganya Taateesu—cilongwe cesu anguwe. Cibalo citobela ciyakulanga-langa Jehova mbwali Mulongwe wesu uubainda boonse.\n^ par. 19 Zikozyanyo izijisi ziyeekezyo eezyo zilajanika muzibalo zyakuti: “Intaneti Mboikonzya Kubelesyegwa Kabotu,” mu Ngazi Yamulindizi yamu August 15, 2011, mapeeji 3-5, “Amutucenjelele Tukole Twa Diabolosi!” alimwi a “Amwiime Nji Alimwi Amutuleye Tukole Twa Saatani!” mu Ngazi Yamulindizi yamu August 15, 2012, mapeeji 20-29.\nAmumutembaule Kristo—Mwami Uulemekwa!\nAmusekelele Akaambo Kalukwatano lwa Mwanaambelele!\nMukamufwu waku Zarefati Wakalongezyegwa Akaambo Kalusyomo Lwakwe\nJehova—Sikutupa Nzyotuyandika Alimwi Sikutukwabilila\nJehova—Mulongwe Wesu Uubainda Boonse\n‘Amweebele Bubotu bwa Jehova’\nMAKANI EESU AAKAINDI Filimu Iigwasya Kuba Alusyomo Yakkwanya Myaka Iili 100\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA February 2014\nNGAZI YAMULINDIZI—YAKWIIYA February 2014